Warga emas dihalau, enggan letak selendang suci di lantai pesawat
Oleh KOSMO!

5 Disember 2021, 7:00 pm
MIAMI, FLORIDA – Sepasang suami isteri warga emas dari Brooklyn dihalau daripada penerbangan American Airlines kerana enggan meletakkan beg mengandungi selendang suci mereka di atas lantai, lapor akhbar New York Post semalam.
Roberto Birman, 76, dan Elana Birman, 71 sedang dalam perjalanan pulang dari Miami dengan menaiki Penerbangan 322 pada Ogos lepas apabila insiden ‘memalukan’ itu berlaku, kata  mereka kepada New York Post.
Ketika itu, mereka hanya membawa beg bimbit, dompet dan bet tallit iaitu sejenis beg plastik berisi buku doa dan selendang Roberto ke dalam pesawat.
Ketika duduk di kerusi bertentangan antara satu sama lain, seorang pramugari memeriksa ruang penyimpanan bagasi di atas kepala mereka lalu menemui beg tallit itu.
‘’Ini milik siapa?’’ tanya pramugari itu.
Apabila Roberto menuntutnya, pramugari itu melemparkan beg itu ke atas ribanya dan berkata,  beg itu perlu diletakkan di bawah tempat duduk.

‘’Ini adalah barang keagamaan, ia tidak boleh diletakkan di bawah tempat duduk,” jelas Roberto,
‘’Dia menjerit ke arah saya dan menuding jarinya,’’  tambah lelaki itu.
Elana berkata, permintaan pramugari itu sama seperti meminta seorang Kristian ‘melempar salib ke lantai’ iaitu tempat di mana ia boleh dipijak.
“Tiada sesiapa berkata sepatah pun. Tiada siapa yang membela kami. Ia memalukan. Perkara tersebut dianggap tidak bermaruah seperti mengambil kitab Injil Bible atau kitab suci al-Quran dan membuangnya ke lantai,’’ kata Rabai Mitchell Rocklin.
Terdapat pantang larang yang kuat dalam masyarakat Yahudi melarang  meletakkan barang keagamaan seperti beg Tallit di atas lantai, kata mereka.
Akhirnya, seorang anak kapal telah dipanggil dan menggesa mereka mengikutinya keluar dari pesawat, kata mereka.
Sebaik sahaja mereka dibawa keluar, anak kapal itu memberitahu rakan sekerjanya: ‘’Tutup pintu!’’.
‘’Apa kami, penjenayah?’’ soal  Elena.
Pasangan itu ditinggalkan tanpa ubat diabetes Roberto yang berada dalam bagasi yang didaftarkan. Mereka juga tidak mendapat bantuan daripada syarikat penerbangan itu untuk mendapatkan makanan atau tempat penginapan pada malam itu dan terpaksa menaiki teksi ke rumah rakan ketika taufan melanda. – Agensi


Wani Kayrie pula positif Covid-19
Oleh MOHAMMAD SHAHEMY AZMI

5 Disember 2021, 6:51 pm
PETALING JAYA – Selepas Daiyan Trisha, penyanyi dan juga pelakon Wani Kayrie menjadi selebriti terbaharu dijangkiti wabak Covid-19.
Perkara itu dimaklumkan sendiri Wani atau nama lengkapnya Syazwani Abdullah, 21, menerusi satu hantaran yang dimuat naik dalam Instagram miliknya.
“Setiap perkara yang berlaku ini pasti ada hikmah. Dukacita saya disahkan positif Covid-19.
“Mohon doakan saya. Setakat ini, saya perlu menjalani kuarantin di rumah selama 10 hari mengikut nasihat doktor,” ujarnya.
Katanya lagi, dia disahkan positif Covid-19 selepas mengalami gejala demam panas, sakit kepala, batuk, selesema dan juga sakit tekak.
Bagaimanapun, Wani yang bakal muncul dengan sebuah single baharu berjudul Jangan Terlepas Pandang bersyukur apabila dia masih mempunyai deria bau dan rasa.

“Antara gejalanya adalah demam panas, sakit kepala, batuk, selesema dan sakit tekak. Alhamdulillah deria bau dan rasa masih ada. Tapi sakit dia teramat sakit. Tak tipu,” katanya dalam satu hantaran terbaharu di Instagram.
Dalam hantaran itu juga, Wani masih sempat mengingatkan kepada semua pengikutnya di media sosial untuk menjaga keselamatan diri dan berhati-hati.
“Jagalah diri sebaik mungkin. Kita cuba dan ikhtiar apa yang mampu,” katanya tanpa memperincikan kontak rapat atau punca jangkitan virus tersebut.
Semalam, pelakon Daiyan Trisha turut mengesahkan bahawa dia juga telah dijangkiti wabak maut itu selepas menjadi kontak rapat seseorang dalam satu produksi.
Daiyan atau nama lengkapnya, Daiyan Trisha Mohd. Nasaruddin memaklumkan, pada mulanya ujian calitan yang dilakukannya berstatus negatif namun malangnya, dia disahkan positif virus tersebut sehari kemudian. – K! ONLINE


Tukang cat maut, adik cedera kemalangan
Oleh MOHD AZLI ADLAN

5 Disember 2021, 7:18 pm
SETIU – Seorang tukang cat maut manakala adiknya cedera ringan selepas kereta Proton Wira dinaiki mereka merempuh tiang elektrik di KM 70 Jalan Kuala Terengganu – Kota Bharu berhampiran Kampung Banggol di sini hari ini.
Dalam kejadian pada pukul 1.37 tengah hari itu, mangsa, Muhammad Sharil Naim Zulkefli, 20, meninggal dunia akibat kecederaan parah pada bahagian kepala dan beberapa bahagian badan.
Ketua Polis Daerah Setiu, Deputi Superintendan Afandi Hussin berkata, adik mangsa, Muhammad Sharil Aiman pula cedera pada bahagian dagu dan tangan.
Beliau berkata, sewaktu kejadian, kedua beradik itu dikatakan dalam perjalanan pulang ke rumah mereka di Kampung Padang Saujana, Permaisuri di sini.
“Sewaktu tiba di lokasi kejadian, kereta Proton Wira yang dipandu Muhammad Sharil Naim tiba-tiba hilang kawalan lalu terbabas ke bahu jalan.
“Kereta dinaiki itu kemudiannya merempuh sebatang tiang lampu,” katanya di sini hari ini.

Afandi berkata, mayat Muhammad Sharil Naim telah dihantar ke Unit Forensik Hospital Setiu di sini untuk tindakan lanjut.
Tambah beliau, Muhammad Sharil Aiman pula dikejarkan unit kecemasan hospital sama untuk menerima rawatan. – K! ONLINE


[VIDEO] Sanggup beratur lebih 500 meter demi nasi kandar
Oleh ALWANI ZAFIRAH

5 Disember 2021, 7:13 pm
PETALING JAYA – Kesempatan cuti hujung minggu dimanfaatkan sepenuhnya oleh pelancong di Pulau Pinang terutamanya penggemar nasi kandar yang pastinya tidak akan melepaskan peluang menikmati hidangan asli dari Pulau Mutiara itu.
Bagi peminat tegar, mereka tidak kisah perlu beratur panjang walaupun terpaksa menunggu giliran lebih dari dua jam seperti yang berlaku di restoran Deen Maju baru-baru ini.
Satu video yang dimuat naik oleh Muhammad Fauzi Osman di laman Facebook, memaparkan keadaan orang ramai yang sanggup beratur panjang melebihi 500 meter dari kedai.
Menerusi ruangan komen, rata-rata orang ramai mempunyai pengalaman yang sama apabila terpaksa beratur panjang di restoran tersebut semata-mata untuk merasai keenakan hidangan berasaskan kari itu.
“Minggu lepas saya pergi bersama keluarga dan kami terpaksa menunggu giliran hampir dua jam, tapi berbaloi,” kata Azril Yamzi.
“Beratur panjang tak ada masalah, asalkan dapat makan nasi kandar original dari Pulau Pinang,” kata Siti Mahfuzah.

Sementara itu, hidangan nasi kandar adalah menu yang sangat popular di Pulau Pinang dan menjadi menu wajib jika berkunjung ke negeri itu. – K! ONLINE


Lelaki maut terjatuh dalam tempat takungan air rumah pam
Oleh OTHMAN YAHAYA

5 Disember 2021, 6:54 pm
SUNGAI PETANI – Seorang lelaki ditemui mati selepas dipercayai terjatuh ke dalam tempat takungan air rumah pam di sebuah taman tema di Kelab Cinta Sayang di sini semalam.
Mangsa berusia lingkungan 30-an yang belum dikenal pasti identiti itu ditemui dalam keadaan tertiarap dan terendam di dalam air pada paras 10 sentimeter (cm).
Pegawai Operasi Balai Bomba dan Penyelamat Amanjaya, Pegawai Bomba Kanan II Nordin Arshad berkata, pihaknya menerima panggilan berhubung penemuan mayat itu pada pukul 2.30 petang.
“Pasukan bomba dengan kekuatan lapan anggota bergegas ke lokasi dan mendapati mangsa telah meninggal dunia dipercayai terjatuh dari ketinggian empat meter.
“Proses sanitasi telah dijalankan sebelum mangsa berjaya dibawa keluar mengggunakan pengusung dan diserahkan kepada polis sejam kemudian,” katanya di sini hari ini.
Taman tema air tersebut tidak beroperasi sejak pelaksanaan Perintah Kawalan Pergerakan (PKP).

Sementara itu Ketua Polis Daerah Kuala Muda, Asisten Komisioner Adzli Abu Shah berkata, mangsa merupakan penduduk tempatan dan dipercayai terjatuh semasa melalui kawasan rumah pam itu.
“Siasatan awal tidak menemui sebarang kecederaan berunsurkan jenayah pada tubuh mangsa dan di lokasi kejadian,” katanya.
Tambahnya, mayat mangsa dihantar untuk bedah siasat di Hospital Sultan Abdul Halim (HSAH) di sini dan kes diklasifikasikan sebagai mati mengejut (SDR). – K! ONLINE


OKU disaran terima dos penggalak
Oleh KOSMO!

5 Disember 2021, 7:06 pm
Oleh LIYANA RAMLI
BATU GAJAH – Golongan orang kelainan upaya (OKU) yang mendapat temu janji suntikan vaksin dos penggalak disarankan untuk hadir menerima suntikan berkenaan.
Ahli Dewan Negara (Wakil OKU) Senator Datuk Ras Adiba Radzi berkata, OKU disarankan menerima suntikan dos penggalak kerana golongan ini merupakan kumpulan yang berisiko tinggi.
“Saya ingin menyarankan kepada sahabat OKU apabila diberi peluang dan mendapat notifikasi peringatan MySejahtera untuk datang mendapatkan dos penggalak itu, silalah ambil peluang.
“Ibu bapa dan penjaga juga perlu mengambil suntikan berkenaan kerana kalian lah menjaga kami,” katanya ketika menghadiri Program Santai Kayak bersama OKU di Tasik Akademi Bomba dan Penyelamat Malaysia Wilayah Utara Tronoh di sini hari ini.
Mengulas lanjut, kata Ras Adiba, beliau bersyukur kerana golongan OKU diberi peluang untuk menjadi antara yang pertama menerima dos penggalak kerana mereka adalah kumpulan berisiko. – K! ONLINE


Usahawan Wilayah Utara dapat sokongan SME Bank
Oleh KOSMO!

5 Disember 2021, 7:00 pm
PETALING JAYA – Perusahaan kecil dan Sederhana (PKS) di Wilayah Utara Semenanjung terus menerima sokongan daripada SME Bank dengan pembiayaan diluluskan berjumlah RM174 juta sehingga Oktober lalu, melibatkan lebih 119 pelanggan.
Jumlah tersebut sembilan peratus lebih tinggi daripada sasaran kelulusan pembiayaan Pusat Wilayah Utara SME Bank bagi tahun 2021 iaitu sebanyak RM160 juta.
Menteri Kementerian Pembangunan Usahawan dan Koperasi (MEDAC), Tan Sri Noh Omar berkata, selain bantuan pembiayaan, SME Bank turut meluluskan kemudahan Penjana Tourism Fund (PTF) bernilai RM1.6 juta kepada enam buah syarikat di Kedah dan satu di Pulau Pinang.
“Secara keseluruhannya, setakat Oktober 2021, 43 buah syarikat PKS telah menerima pembiayaan PTF daripada SME Bank bernilai RM8.8 juta.
“Langkah SME Bank serta agensi lain turun padang bagi mendekati usahawan melalui Program Jom XCESS SME Bank amat penting agar bantuan dapat disalurkan secara tepat, menyeluruh dan memenuhi keperluan perniagaan terutamanya pada waktu kritikal ini,” katanya dalam satu kenyataan.

Sementara itu, Presiden Kumpulan/Ketua Pegawai Eksekutif SME Bank, Aria Putera Ismail berkata, platform Jom XCESS membolehkan pihaknya berhubung dengan lebih ramai PKS dan secara keseluruhan, hampir 1,900 usahawan telah menyertai program berkenaan secara fizikal dan dalam talian, melibatkan jumlah potensi untuk pembiayaan hampir RM166 juta.

Tambahnya, bagi kemudahan PTF, SME Bank menyediakan peruntukan pembiayaan sebanyak RM50 juta untuk pembiayaan modal kerja, pembelian aset dan pembelian mesin dengan pembiayaan maksimum sehingga RM300,000 dan serta jaminan 80 peratus daripada Syarikat Jaminan Pembiayaan Perniagaan Berhad.
“SME Bank turut menawarkan pelbagai kemudahan lain termasuk SRP Pemulih Fasa 2 yang menyediakan lanjutan moratorium selama 12 bulan dari Oktober 2021 sehingga September 2022 buat pelanggan dalam sektor pelancongan dan pengangkutan awam yang terjejas akibat pandemik serta lanjutan tempoh pembiayaan asal sehingga 36 bulan.
“SME Bank telah menawarkan SRP Pemulih bermula Julai 2021 dan bantuan bersasar ini telah ditawarkan kepada 2,753 orang usahawan dengan nilai pembiayaan berjumlah RM4.87 bilion,” jelasnya.


Amaran angin kencang, laut bergelora sepanjang minggu
Oleh HARRITH HISHAM

5 Disember 2021, 6:07 pm
PETALING JAYA – Jabatan Meteorologi Malaysia (MetMalaysia) mengeluarkan amaran angin kencang dan laut bergelora melibatkan bahagian timur Semenanjung dan pesisir pantai barat Sabah dan Sarawak hari ini.
MetMalaysia dalam satu kenyataan berkata, orang ramai diminta berwaspada bagi aktiviti laut ekoran amaran cuaca merbahaya yang dijangka berlaku dalam tempoh enam hari sehingga Sabtu.
“Amaran angin kencang sehingga 50 kilometer (km) sejam dengan ketinggian ombak mencecah 4.5 meter bagi kategori pertama dikeluarkan di negeri Kelatan, Sarawak Utara, Sabah Barat, Labuan dan Samui.
“Bagi kategori kedua, aktiviti nelayan, perkapalan serta perkhidmatan feri dinasihatkan untuk mengambil langkah berjaga susulan amaran cuaca buruk melibatkan kawasan di Johor Timur, Pahang, Terengganu, Sarawak Barat, Tenggara Samui, Timur Reef North, Reef South, Layang-Layang, Labuan dan Palawan,” katanya.
Sementara itu, amaran angin kencang melebihi 60 km sejam dengan ketinggian ombak melepasi 4.5 meter turut dikeluarkan bagi kawasan di Tioman, Condore, Bunguran dan Barat Reef North bagi tempoh tiga hari hingga Rabu.
Dalam pada itu, penduduk di pesisiran pantai diminta supaya terus waspada dan berhati-hati sepanjang minggu. -K!ONLINE


Geng Janggut seludup PATI tumpas
Oleh MOHD SHARKAWI LONDING

5 Disember 2021, 4:58 pm
JOHOR BAHRU – Kegiatan satu sindiket yang dikenali sebagai Sindiket Janggut yang aktif melakukan aktiviti penyeludupan migran sejak April lalu akhirnya tumpas apabila 12 ahlinya diberkas antara 1 hingga 2 Disember lalu.
Dalam operasi khas yang bermula pukul 5.30 petang dijalankan sepasukan polis dari Cawangan Khas Ibu Pejabat Polis Kontinjen (IPK) Johor menahan 10 warganegara Indonesia iaitu tujuh lelaki dan wanita selain dua warga tempatan.
Ketua Polis Johor, Datuk Ayob Khan Mydin Pitchay berkata, kesemua yang ditahan terdiri daripada mereka yang berusia antara 22 hingga 50 tahun di tiga lokasi berbeza di Johor Bahru dan Kulai dekat sini.
Menurutnya, mereka terdiri daripada tiga tekong darat, pengangkut (3), penjaga penampungan (1) serta migran (5).
“Sindiket Janggut ini aktif melakukan aktiviti penyeludupan migran di kawasan Sungai Tengah, Bandar Penawar, Kota Tinggi sejak April lalu sehingga kini.
“Sindiket ini diketuai oleh Joni Aripin @ Janggut. Turut dibantu dua orang kanan dikenali sebagai Muhidin atau Muhit dan Gern atau Galang. Mereka merukan warganegara Indonesia,”katanya pada sidang akhbar di IPK Johor hari ini.

Ayob Khan berkata, sindiket ini dipercayai menggunakan modus operandi (MO) dengan mendapatkan bantuan dan kerjasama lain-lain ejen atau pengurus yang mengatur pergerakan migran.
Migran akan berhubung dengan ejen sebelum perjalanan mereka diuruskan sindiket ini termasuk transporter akan mengambil atau menghantar mereka (migran) dari atau ke lokasi pendaratan sebelum ditempatkan di penampungan sementara dalam tempoh tertentu.
Migran akan dihantar ke lokasi yang dikehendaki atau ke stesen-stesen bas berdekatan sebelum migran bergerak sendiri ke lokasi yang dituju.
“Bayaran dikenakan untuk memasuki Malaysia adalah RM1,300 dan bayaran ini akan dijelaskan terlebih dahulu sebelum menaiki bot sama ada di Batam atau Tanjung Pinang, Indonesia. Tidak termasuk kos pengangkutan (transporter).
“Manakala mereka yang ingin keluar dari negara ini perlu membayar sekitar RM1,500 termasuk semua caj,”katanya.
Kesemua tangkapan ini ditahan dan disiasat mengikut Akta Kesalahan Keselamatan (Langkah-Langkah Khas) (Sosma) 2012 dan Seksyen 26(A) Akta Anti Pemerdangan Manusia dan Anti Pengeludupan Migran (Atipsom) 2007.-K! ONLINE


China, Laos rasmi laluan kereta api sejauh 1,000 kilometer
Oleh KOSMO!

5 Disember 2021, 6:09 pm
BEIJING – Sebuah laluan kereta api yang menghubungkan antara China dan Laos dirasmikan kelmarin sebagai sebahagian daripada Jalur dan Laluan  antara kedua-dua negara, lapor laman berita Wion News.
Landasan kereta api sepanjang 1,000 kilometer menghubungkan bandar Kunming di China dengan ibu kota Laos, Vientiane itu menelan belanja AS$6 bilion (RM25.386 bilion) untuk dibina.
Dalam  majlis perasmian secara maya yang dihadiri oleh Presiden China, Xi Jinping dan rakan sejawatnya dari Laos, Thongloun Sisoulith, Jinping berkata, kedua-dua  negara itu kini berada  pada ‘titik permulaan sejarah baharu’.
‘’China bersedia untuk mengukuhkan komunikasi strategik dengan Laos, mempromosikan pembangunan berkualiti tinggi menerusi Inisiatif Jalur dan Laluan  dan terus membina komuniti China-Laos yang tidak boleh dipisahkan menerusi  masa depan yang dikongsi bersama,’’ katanya.
China turut berharap untuk mengembangkan laluan kereta api itu melalui Thailand dan Malaysia menuju ke Singapura.
Laluan itu dibina oleh sebuah syarikat milik pemerintah  China dengan Beijing memiliki 70 peratus kepentingan dalam projek tersebut.

Menurut  agensi berita Xinhua, terdapat berbilang terowong dan jambatan sepanjang landasan kereta api  itu dengan nisbah 87 peratus di kawasan China dan 63 peratus lagi di wilayah Laos.
Antaranya termasuk  Jambatan Ban Ladhan Mekong, Jambatan Luang Prabang Mekong, Terowong Ban Sen No. 2 dan Terowong Ban Nakok.
Bagaimanapun, ahli-ahli  ekonomi sebelum ini memberi  amaran bahawa projek ini akan menyukarkan Laos untuk membayar balik hutang luar negaranya. –  Agensi


Pengantin sedih dituduh tidak ‘diet’
Oleh ALWANI ZAFIRAH

5 Disember 2021, 5:10 pm
PETALING JAYA – Sepasang pengantin baharu yang diraikan dengan budaya suku Banjar apabila mereka digendong oleh dua orang lelaki gagah (keluarga) menjadi tular di media sosial.
Video yang dimuat naik oleh @YATIEEE di laman TikTok miliknya telah menerima pelbagai reaksi netizen sehingga ada yang memberi komen hinaan disebabkan saiz badan yang besar.
Antara kata hinaan yang diterima adalah kenapa tidak menjaga makan sebelum kahwin supaya tidak menyusahkan orang lain dan ukur baju di badan sendiri jika nak raikan ikut budaya agar tidak malu kemudian hari.
Susulan dari kecaman yang diterima di ruang komen TikTok, pengantin perempuan itu telah memuat naik satu lagi video dengan berkongsi perasaannya yang sedih apabila saiz badan dia dan suami menjadi bahan lawak serta hinaan netizen.
Walau bagaimanapun, dia tidak menyalahkan mana-mana pihak yang kurang selesa dengan apa yang dikongsikan.
“Saya maafkan mereka semua. Biasalah orang hanya nampak buruk kita dan tidak tahu apa yang kita lalui sendiri.

“Pada awalnya saya juga tidak mahu diraikan dalam suasana seperti itu, tetapi atas permintaan keluarga dan saudara-mara, kami ikutkan sahaja,” katanya.
Sementara itu, rata-rata orang ramai turut memberi kata-kata semangat kepadanya dan mendoakan perkahwinan yang dibina.
“Selamat pengantin baru adik, pedulikan apa orang kata, asalkan majlis berjalan dengan lancar dan semoga kekal hingga ke syurga,” kata @BeautyQuin.
“Tak apa, jangan bersedih. Tak perlu peduli kata-kata negatif, Saya doakan awak bahagian dunia kahirat bersama pasangan,” kata @Hawa Mastura. – K! ONLINE


‘Patutlah saya telefon tak jawab, rupanya awak dah meninggal’
Oleh KOSMO!

5 Disember 2021, 4:45 pm
PETALING JAYA – Hati mana tidak tersentak apabila orang tersayang yang gagal dihubungi sejak beberapa hari rupanya telah meninggal dunia.
Kejadian menyayat hati itu berlaku ke atas seorang wanita dikenali Eyka apabila bakal tunangnya yang tidak sedarkan diri selepas perlawanan badminton kemudiannya meninggal dunia dipercayai akibat Covid-19.
Menerusi perkongsian di aplikasi TikTok @babysayangawak, salah seorang ahli keluarga teman lelaki Eyka telah menelefonnya untuk memaklumkan khabar duka tersebut.
Dalam perbualan itu, ahli keluarga memaklumkan bahawa teman lelaki Eyka dikenali sebagai Ipit telah meninggal dunia selepas menyertai perlawanan badminton.
“Ipit dah tiada, dia telah meninggal dunia selepas bermain badminton. Tetapi jenazah masih lagi kat hospital kerana kami masih tunggu keputusan ujian swab dari pihak hospital.
“Kalau awak nak datang melawat arwah sempat lagi sebab keputusan ujian swab tu akan keluar dalam tempoh 72 jam,” kata seorang wanita dipercayai kakak Ipit.

Dalam perbualan itu juga, wanita berkenaan memaklumkan bahawa Ipit telah memberitahu keluarganya untuk masuk meminang Eyka.
Pada masa sama, dalam klip video berkenaan, kelihatan Eyka yang berasal dari Kelantan sempat melawat keluarga dan kubur bakal tunangnya.
Susulan perkongsian itu, rata-rata pengguna turut berkongsi rasa sedih dengan kejadian yang menimpa wanita terbabit.
“Tabahlah dik, ujian berat buat kamu, tapi Allah lebih menyayangi Ipit kamu, salam takziah dik,” tulis Hana Johari.
Turut meninggalkan komen adalah seorang lagi pengguna dikenali sebagai Ayu Farisya.
“Semoga adik tabah, bukan semua orang mampu menahan ujian berat ini. Saya doakan adik bertemu jodoh sebaik Ipit nanti,” ujarnya.-K! ONLINE.


Fenomena air pasang besar melanda Pontian
Oleh MUHAMMAD ZIKRI

5 Disember 2021, 5:53 pm
PONTIAN – Beberapa lokasi di daerah Pontian dilanda fenomena air pasang pada pagi ini seperti di Pusat Perdagangan Pontian atau Tambak, Bandar Pontian Kecil, Perhentian Bas Benut dan Kampung Tampok Laut.
Ketua Balai Bomba, Balai Bomba dan Penyelamat Pontian, PPgB, Azhar Abd.Manap berkata, fenomena air pasang bermula pada pukul 8 pagi dengan kemuncaknya pada pukul 11 pagi.
Katanya, air pasang dengan setinggi 3.15 meter menyebabkan berlakunya limpahan air ke kawasan tumpuan ramai seperti di Terminal Pengangkutan Awam di Pusat Perdagangan Pontian dan sekitarnya.
Manakala limpahan air yang sama turut berlaku di Jalan Taib di Bandar Pontian Kecil dari sungan Pontian kecil menyebabkan kenderaan terpaksa mengharungi jalan dipenuhi air beberapa seketika.
“Turut berlaku di Kawasan Perhentian Bas di Bandar Pontian serta Kampung Nelayan Benut yang merupakan pandangan biasa jika berlaku fenomena air pasang besar pada setiap tahun,” katanya ketika dihubungi di sini hari ini.
Tambah Azhar turut belaku di Kampung Tampok Laut yang menyebabkan kebun-kebun pisang penduduk digenangi air manakala beberapa rumah turut menerima kesan fenomena tersebut.

“Kami akan sentiasa melakukan pemantauan ke kawasan yang berisiko terutama yang berhampiran dengan pantai bagi mengelakkan sebarang kejadian tidak diingini,” ujarnya. – K! ONLINE


Kes dera: Ibu kandung banyak kali kahwin tetapi tidak daftar
Oleh MOHAMAD FAIZAL HASHIM

5 Disember 2021, 5:46 pm
JOHOR BAHRU – Wanita yang disyaki mendera anak lelaki berusia lima tahun sehingga mati dalam kejadian di Taman Nusa Bistari, Iskandar Puteri dekat sini Jumaat lalu tidak pernah mendaftarkan perkahwinannya walaupun telah banyak kali mendirikan rumah tangga.
Ketua Polis Johor, Datuk Ayob Khan Mydin Pitchay berkata, siasatan ke atas wanita yang berusia 35 tahun yang bekerja sebagai tukang cuci di Singapura itu turut mendedahkan mempunyai lapan orang cahaya mata.
“Wanita itu sebelum ini bekerja sebagai tukang cuci di Singapura. Difahamkan, wanita itu sudah banyak kali berkahwin tetapi tidak mendaftarkan perkahwinannya.
“Hasil perkahwinan itu, wanita itu mempunyai lapan orang cahaya mata,” katanya pada sidang akhbar di Ibu Pejabat Polis Kontinjen (IPK) Johor di sini semalam.
Ayob Khan berkata, pihaknya sedang melengkapkan kertas siasatan berhubung kes dera itu sebelum diserahkan kepada Timbalan Pendakwa Raya untuk tindakan selanjutnya.
Jelasnya, wanita dan lelaki berusia 32 tahun itu direman sehingga Jumaat ini bagi membantu siasatan berhubung kejadian.

“Mereka direman selama tujuh hari sehingga 10 Disember ini. Selain pasangan kekasih itu, tiada tangkapan lain dibuat.
Semalam, Kosmo! melaporkan seorang kanak-kanak lelaki berusia lima tahun maut dipercayai didera ibu kandung dan kekasih ibunya sejak Jun lalu di rumah sewa mereka di Taman Nusa Bistari, dekat sini.-K! ONLINE


Sorok mercun bersama bungkusan mi segera, teh seludup
Oleh YATIMIN ABDULLAH

5 Disember 2021, 5:03 pm
PASIR MAS – Taktik licik penyeludup yang menyembunyikan 70 guni dan 23 kotak pelbagai jenis mercun bersama mi segera serta serbuk teh dari Thailand gagal apabila Batalion 7 Pasukan Gerakan Am (PGA) menghidu kegiatan itu dalam sebuah lori di Kampung Banggol Chicha di sini semalam.
Batalion 7 PGA dan Batalion 8 mengesan sebuah lori di berada dalam keadaan mencurigakan di kawasan semak kira-kira pukul 10 malam.
Pemangku Pegawai Pemerintah Medan PGA, Deputi Superintendan Ramesh Krisnan berkata, anggota PGA yang bertugas menghampiri lori tersebut dan mendapati seorang lelaki berusia 36 tahun sedang menyusun beberapa buah kotak di bahagian belakang kenderaan itu.
Menurutnya, anggota PGA turut mendapati seorang wanita berusia 40 tahun berada di tempat duduk penumpang di bahagian hadapan.
“Pemeriksaan di bahagian belakang lori itu telah menjumpai guni dan kotak berwarna coklat yang mengandungi pelbagai jenis mercun.
“Kesemua mercun itu disembunyikan bersama 3,240 bungkus mi segara dan 40 kotak serbuk teh Thailand,” katanya dalam satu kenyataan di sini hari ini.

Ramesh yang juga Penolong Pegawai Pemerintah Batalion 8 memberitahu, anggaran keseluruhan rampasan termasuk lori itu dianggarkan berjumlah RM329,860.
Ujarnya, kesemua rampasan dan suspek dibawa kepada Ibu Pejabat Polis Daerah Pasir Mas untuk tindakan lanjut.
Tambahnya, kes disiasat mengikut Seksyen 8 Akta Bahan Letupan 1957 dan Seskyen 4 (1) Akta Makanan 1983. -K! ONLINE.


Pihak berkuasa agama negeri perlu panggil Suhaimi Saad
Oleh WAT KAMAL ABAS

5 Disember 2021, 4:25 pm
LARUT – Pihak Jabatan Agama Islam negeri diminta untuk mengambil tindakan dalam isu bekas anggota kumpulan nasyid, Suhaimi Saad berhubung kenyataannya yang menolak ‘Allah ada di mana-mana’.
Menteri di Jabatan Perdana Menteri (Hal Ehwal Agama), Idris Ahmad berkata, dalam isu tersebut pihak berkuasa agama Islam negeri mempunyai kuasa penuh untuk mengambil tindakan yang sewajarnya.
“Jangan pula kata kenapa pihak Jabatan Kemajuan Islam Malaysia (Jakim) tidak ambil tindakan kerana dalam soal agama kita hormat bidang kuasa negeri.
“Dalam isu ini kita akan meminta pihak pengurusan agama negeri selesaikannya,” ujarnya kepada pemberita semasa ditemui selepas merasmikan majlis penutup Forum Hidup Penuh Erti di Kampung Masjid Ijok di sini hari ini.
Mengulas lanjut tentang isu selebriti berkenaan, Idris berkata, tidak sepatutnya dalam era perkembangan ilmu dalam generasi zaman canggih ini masih ada individu atau kelompok berpandangan begitu.
“Golongan yang tak percaya agama ini hanya wujud sekitar tahun 60an dan 70an dahulu dan ianya semakin hilang setelah berbagai usaha dakwah dijalankan dimerata tempat.

“Kita harap perkara ini tidak berpanjangan. Individu tersebut perlu dipanggil dan diberi nasihat padanya dan sekiranya berdegil barulah kita ambil tindakan undang -undang,” katanya. -K! ONLINE.


Polis rekod keterangan tujuh individu insiden perarakan kematian
Oleh ASLIZA MUSA

5 Disember 2021, 6:14 pm
TANJUNG MALIM – Polis telah merekodkan percakapan tujuh individu bagi membantu siasatan insiden perarakan kematian diiringi sebuah helikopter yang terbang rendah di Little India Ipoh, Sabtu lalu.
Ketua Polis Perak, Datuk Mior Faridalathrash Wahid berkata, mereka yang dipanggil untuk memberi keterangan ialah juruterbang, pengurus Pihak Berkuasa Penerbangan Awam Malaysia (CAAM), pengurus syarikat acara, waris, pengurus mayat, pengurus syarikat helikopter dan pemilik kuda.
“Berdasarkan siasatan, perarakan itu tidak dimaklumkan kepada mana-mana pihak berkuasa dan ia juga diadakan secara ad hoc.
“Hasil siasatan, mereka pada mulanya tiada perancangan untuk mengadakan perarakan tetapi anak-anak si mati mengambil keputusan membuat perarakan untuk membawa mayat ke tanah perkuburan,” katanya.
Beliau berkata demikian selepas Majlis Tamat Latihan dan Penyampaian Sijil Pelantikan Pegawai Kor Sukarelawan Polis Siswa-Siswi (Kor Suksis) Universiti Pendidikan Sultan Idris (UPSI) 2021 di Dewan Sultan Idris Training College (SITC) di sini hari ini.
Mengulas lanjut beliau berkata, daripada siasatan yang dijalankan, helikopter yang melakukan penerbangan rendah pada perarakan itu mempunyai kebenaran daripada pihak CAAM.

“Kita sedang melengkapkan siasatan dan akan merujuk kertas siasatan kepada Timbalan Pendakwa Raya atau Jabatan Peguam Negara untuk arahan lanjut,” katanya. – K! ONLINE


Sabah, Sarawak diramal ribut petir petang ini
Oleh HARRITH HISHAM

5 Disember 2021, 3:56 pm
PETALING JAYA – Jabatan Meteorologi (MetMalaysia) mengeluarkan amaran ribut petir serta hujan lebat bagi negeri Sabah dan Sarawak petang ini.
MetMalaysia dalam satu kenyataan sebentar tadi berkata, penduduk di kedua-dua negeri itu dinasihatkan supaya bewaspada ekoran cuaca buruk yang dijangka berlaku sehingga pukul 5 petang.
“Di Sabah, kawasan yang terlibat antaranya Pantai Barat (Papar, Penampang, Kota Kinabalu dan Tuaran), Sandakan (Telupid, Kinabatangan, Beluran dan Sandakan) dan Kudat (Pitas).
Sementara itu, beberapa kawasan di Sarawak turut menerima amaran sama termasuk di Kapit dan Bintulu (Tatau dan Sebauh). – K! ONLINE.


Farhan Asri terhibur, penonton termimpikan dirinya
Oleh MOHAMMAD SHAHEMY AZMI

5 Disember 2021, 3:14 pm
PETALING JAYA – Gara-gara impak lakonan cemerlangnya dalam drama berjudul Cukup Derita Itu, pelakon Farhan Asri terharu kerana benar-benar menjadi igauan peminat.
Menerusi beberapa hantaran yang dimuat naik dalam Instagram miliknya, bekas pemenang tempat kedua Pencarian Hero Remaja 2017 itu berkata dia menerima banyak mesej daripada peminat dan mengakui terhibur setiap kali membaca ‘luahan’ perasaan yang ditinggalkan penonton kepadanya.
“Salah satu mesej yang menarik perhatian saya ialah, apabila ada seorang individu memberitahu bahawa dia termimpikan saya selepas menonton drama Cukup Derita itu.
“Terhibur saya membaca komen-komen yang ditulis penonton,” kata Farhan yang membawakan watak sebagai Amirul dalam drama tersebut.
Kata Farhan lagi, dia sebenarnya sangat berterima kasih kepada penerbit, Siti Rosmizah dan pengarah, Along Kamaludin kerana memberikan peluang kepadanya untuk berlakon dalam drama berkenaan.
Menurut Farhan, dia tidak menyangka apabila lakonannya dalam drama itu disedari penonton meskipun hanya melakonkan watak pembantu.

“Alhamdulillah saya tak sangka ada juga yang nampak saya dalam drama ini. Kalau nak bandingkan watak saya kecil saja tapi saya berusaha nak jayakan watak Amirul sebab karakternya yang mencabar,” katanya.
Sekadar informasi, Farhan sebelum ini pernah berkongsi rasa hati apabila mengakui dirinya selama ini sukar untuk mendapat tawaran berlakon walaupun sudah hampir empat tahun bertapak dalam industri.
Ujar pelakon berusia 24 tahun itu, keadaan semakin membimbangkan selepas negara dilanda pandemik Covid-19 sehingga membataskan aktiviti seninya. – K! ONLINE


Sistem amaran digital di lokasi berisiko tanah runtuh
Oleh ROHANA MOHD. NAWI

5 Disember 2021, 3:50 pm
KOTA BHARU – Sistem amaran digital akan diletakkan di semua kawasan berisiko tinggi dan lokasi yang dijangka berlaku kejadian tanah runtuh untuk memberi amaran awal kepada masyarakat.
Menteri Tenaga dan Sumber Asli, Datuk Seri Takiyuddin Hassan berkata, selain itu, penggunaan siren juga akan dilaksanakan secara meluas di semua lokasi termasuk di kawasan yang tiada penempatan penduduk.
Menurutnya, antara kawasan yang sudah diletakkan sistem itu termasuk di Gunung Jerai, Kedah, beberapa lokasi di Sabah dan kawasan tanah tinggi termasuk Cameron Highlands, Pahang.
“Kita belum menyemak sama ada kawasan berlaku tragedi tanah runtuh di Seksyen 27 Jalan Simpang Pulai-Cameron Highlands baru-baru ini sudah mempunyai sistem amaran awal ini atau tidak.
“Secara umumnya, Jabatan Mineral dan Geosains yang mempunyai peta tapak lokasi berisiko tinggi akan menjalankan kajian sebelum mereka bersama jabatan lain termasuk Jabatan Perhutanan menguruskan sistem berkenaan,” katanya.
Beliau berkata demikian ketika ditemui pemberita selepas menyempurnakan Majlis Penyampaian Anugerah Pelajar Cemerlang Sijil Pelajaran Malaysia, Sijil Tinggi Agama Malaysia, Sijil Tinggi Pelajaran Malaysia Peringkat Parlimen Kota Bharu di sebuah hotel di sini hari ini.

Dalam majlis itu, seramai 76 pelajar cemerlang dari sekolah di bawah Yayasan Islam Kelantan (YIK) dan Kementerian Pendidikan menerima sijil penghargaan serta wang tunai sumbangan kerajaan negeri.
Mengulas lanjut, Takiyuddin yang juga Ahli Parlimen Kota Bharu berkata, selain sistem amaran awal, kementerian ketika ini sedang giat menjayakan kempen kesedaran kepada rakyat mengenai bahaya berada di kawasan berisiko tinggi.
“Kita tidak mahu alat itu ada, namun tiada kesedaran. Sebaliknya gabungan dua perkara itu diharap dapat menangani isu tanah runtuh,” ujarnya.
Baru-baru ini, dua lelaki dilaporkan maut selepas kenderaan masing-masing tertimbus dalam kejadian tanah runtuh di Seksyen 27 Jalan Simpang Pulai-Cameron Highlands. -K! ONLINE.


Penduduk Kepala Batas teruja ayam RM5 seekor
Oleh MOHD SYALMIZI HAMID

5 Disember 2021, 4:08 pm
SEBERANG PERAI – Kira-kira 3,000 penduduk di kawasan Parlimen Kepala Batas di sini mendapat manfaat penjimatan harga barangan dapur menerusi Program Jualan Keluarga Malaysia di kawasan itu hari ini.
Program yang diadakan di pekarangan Wisma TNB, Parlimen Kepala Batas itu berlangsung selama empat jam bermula pukul 8 pagi.
Rata-rata pengunjung meminta agar program tersebut dapat diadakan dengan lebih kerap bagi membantu penduduk kampung dan juga kumpulan berpendapatan rendah menikmati pembelian barangan dapur yang lebih murah daripada harga pasaran semasa.
Menurut mereka, penjimatan sehingga RM5 hingga RM10 yang diperoleh membolehkan mereka membeli barangan keperluan dapur yang lain.
Antara barangan yang ditawarkan pada harga yang menarik adalah beras lima kilogram yang dijual pada harga RM10 berbanding harga biasa di pasaran iaitu RM12.50, seekor ayam RM5 (harga biasa RM11), sepapan telur gred C RM8 (harga biasa RM12.50) dan sekilogram daging lembu segar RM30 (harga biasa RM40) selain sayur-sayuran.
Reezal Merican menunjukkan tanda harga ayam yang dijual pada RM5 seekor.
Seorang pengunjung, Mustafa Muhammad, 76, berkata, dia sanggup beratur panjang hampir 20 minit kerana jumlah kemasukan pengunjung di kawasan jualan dihadkan bagi mematuhi prosedur operasi standard (SOP).

“Tetapi saya teruja kerana dapat berjimat kira-kira RM10 dengan membeli beras, telur, tepung gandum, minyak masak dan ayam segar pada hari ini.
“Penjimatan itu dapat bantu saya untuk menampung pembelian barang lain lagi dalam keadaan sesetengah harga barang agak tinggi ketika ini,” katanya yang datang dari Permatang Manggis, Kepala Batas.
Sementara Norlaila Saad, 45, berkata, dia tidak mahu melepaskan peluang mendapatkan barang keperluan dapur selepas melihat iklan program berkenaan di media sosial sejak beberapa hari lalu.
“Ia sangat membantu kerana saya dapat membeli dua kilogram minyak masak bersama tepung yang dijual secara set pada harga RM4 berbanding kira-kira RM6.50 di luar.
Pengunjung sabar beratur untuk membeli telur yang dijual pada kadar lebih rendah berbanding harga pasaran.
“Saya harap program sebegini diteruskan dan diperbanyakkan bagi membantu mereka yang kurang berkemampuan,” katanya.
Seorang lagi pengunjung, Tan Teow Joo, 47, sanggup menunggu sejak kira-kira pukul 7 pagi lagi untuk mendapatkan barangan segar bagi kegunaan keluarga.
“Program ini amat bagus dalam keadaan banyak rakyat yang kesusahan dan harga makanan yang meningkat, saya harap ia akan dibuat setiap minggu.
“Saya dapat beli beras yang murah walaupun pembeliannya dihadkan dan ayam RM5 seekor juga amat murah walaupun saiznya agak kecil berbanding biasa, tetapi mencukupi untuk keluarga,” katanya.
Reezal Merican menjelaskan program berkenaan akan diteruskan setiap minggu sehinggalah harga barangan keperluan kembali pulih kepada paras normal.
Sementara itu, Menteri Perumahan dan Kerajaan Tempatan merangkap Ahli Parlimen Kepala Batas, Datuk Seri Reezal Merican Naina Merican turut hadir bagi meninjau program berkenaan.
Menurut Reezal, pihaknya akan meneruskan program itu pada setiap minggu sehingga harga barangan keperluan harian mengalami penstabilan harga.
“Kita akan cuba dapatkan lebih banyak penyertaan (peniaga) lain yang menawarkan harga berpatutan, malah kita juga tambah lagi subsidi.
“Hasil jualan keseluruhan hari ini adalah RM48,000 dengan subsidi RM14,000,” katanya. – K! ONLINE


Kes baharu bawah 5,000
Oleh SITI A'ISYAH SUKAIMI

5 Disember 2021, 4:06 pm
PUTRAJAYA – Jangkitan baharu merekodkan di bawah angka 5,000 dengan 4,298 kes hari ini, menjadikan jumlah kumulatif sebanyak kes Covid-19 sebanyak 2,658,772 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://covidnow.moh.gov.my.
“Data setiap hari bagi laman CovidNow adalah dikemas kini sekali gus selepas tengah malam,” katanya pada hantaran Facebook di sini hari ini. – K! ONLINE


Persekolahan bersemuka elak lebih ramai pelajar tercicir
Oleh NORLIDA AKMAR IDROS

5 Disember 2021, 3:14 pm
PENDANG – Kementerian Pendidikan (KPM) melihat pelaksanaan sesi Pengajaran dan Pembelajaran (PdP) bersemuka di sekolah sangat penting bagi mengelakkan lebih ramai pelajar tercicir daripada sistem persekolahan.
Menteri Kanan Pendidikan, Datuk Dr. Radzi Jidin berkata, pihaknya sentiasa menekankan bahawa persekolahan secara bersemuka itu perlu dilaksanakan supaya sebarang masalah dihadapi pelajar dapat dikesan seterusnya diselesaikan lebih awal.
“Pelaksanaan persekolahan secara bersemuka ini penting kerana sebarang permasalahan dihadapi pelajar dapat diketahui secara lebih dekat, maka sebarang intervensi boleh dibuat lebih awal.
“Sebab itu kita lihat bahawa dalam konteks ini kita ingin pastikan supaya keciciran (pelajar) ini dapat diminimumkan,” katanya selepas merasmikan Majlis Perasmian Akademi Sains Pendang di sini hari ini.
Beliau berkata demikian ketika diminta mengulas mengenai ciapan bekas Menteri Pendidikan, Dr. Maszlee Malik mengenai seramai 21,316 pelajar telah berhenti sekolah sejak Mac tahun lalu hingga Julai lepas di akaun Twitternya pada hari ini.
Menurut Radzi, penutupan sekolah dalam tempoh yang panjang susulan pandemik Covid-19 menyebabkan hubungan pelajar dengan sistem persekolahan menjadi renggang. – K! ONLINE.


PRN Sarawak: DUN tiada internet boleh ceramah fizikal
Oleh MOHD RIDZAUDDIN ROSLAN

5 Disember 2021, 3:45 pm
KUCHING- Suruhanjaya Pilihan Raya (SPR) melonggarkan beberapa prosedur operasi standard (SOP) dalam pelaksanaan Pilihan Raya Negeri (PRN) Sarawak bagi menyesuaikannya dengan situasi setempat.
Menurut SOP Pencegahan Covid-19 bagi Pelaksanaan PRN Sarawak yang dimuat naik SPR, calon parti dibenarkan melakukan ceramah di Dewan Undangan Negeri (DUN) yang tidak mempunyai capaian internet.
“Sepanjang tempoh pilihan raya, penganjuran ceramah dan syarahan secara fizikal tidak dibenarkan kecuali bagi kawasan DUN yang tidak mempunyai capaian internet tinggi.
“Penganjur, urus setia, calon dan penceramah perlu membuat ujian RTK-Ag secara kendiri sebelum membuat ceramah. Ujian itu perlu dibuat di bilik gerakan serta direkod dalam MySejahtera atau dicatat dalam buku,” katanya.
Menurut SPR lagi, hanya individu lengkap divaksin sahaja dibenarkan hadir pada sesi itu selain perlu menyediakan kaunter saringan kesihatan untuk semakan jumlah kehadiran, status kehadiran serta vaksinasi.
“Peserta dengan suhu badan melebihi 37.5 Celcius atau bergejala tidak dibenarkan masuk selain perlu sentiasa memakai pelitup muka.

“Kehadiran peserta hendaklah 50 peratus daripada kapasiti premis atau maksimum 150 orang dalam satu-satu masa,” katanya. -K! ONLINE.


Tok Mat selar Abdul Hadi
Oleh ALWANI ZAFIRAH

5 Disember 2021, 3:10 pm
PETALING JAYA – Piagam Muafakat Nasional (MN) yang dimeterai UMNO dan Pas sebelum ini tidak ditubuhkan dengan matlamat Parti Pribumi Bersatu Malaysia (Bersatu) mesti menjadi sebahagian dari penubuhannya.
Timbalan Presiden UMNO, Datuk Seri Mohamad Hasan menegaskan, UMNO tidak pernah mungkir pada piagam MN dengan menyelar pandangan oleh Presiden Pas, Datuk Seri Abdul Hadi Awang.
“Pandangan beliau bahawa UMNO telah memungkiri piagam MN sebenarnya tidak benar.
“Justeru, untuk memaksa UMNO menerima PPBM adalah bercanggah dengan semangat sebenar MN itu diasaskan,” katanya di Facebook hari ini.
Tambah Mohamad, memang benar MN harus memayungi semua orang Melayu, namun harus dilihat kemasukan (parti lain) yang dibawa perlu serasi dengan kepentingan UMNO dan Pas.
“Kerana itu, UMNO tidak pernah mengajak PKR, Amanah, Parti Bumiputera Perkasa Malaysia (Putra) ataupun Parti Pejuang Tanah Air (Pejuang) untuk menyertai MN,” jelasnya.

Sementara itu, beliau mengingatkan agar janganlah kita melakukan sesuatu yang akhirnya akan menjauhkan lagi orang Melayu daripada MN.
Terdahulu, Abdul Hadi mempersoalkan penolakan UMNO terhadap Bersatu sedangkan parti itu boleh menjalinkan kerjasama dengan parti bukan Islam sebagai rakan komponen dalam Barisan Nasional (BN).
Jelas Abdul Hadi, penolakan terhadap Bersatu tidak seharusnya berlaku kerana sehingga kini Pas teguh bersama prinsip MN yang mahu bekerjasama dengan parti Melayu Islam serta parti bukan Islam yang tidak ekstrem. – K! ONLINE.


Ugut bunuh pekerja restoran, tukang masak direman 3 hari
5 Disember 2021, 3:41 pm
KUALA LUMPUR – Seorang tukang masak yang didakwa mengugut seorang pekerja di sebuah restoran di Jalan Kaskas 3, Taman Cheras sepertimana rakaman video tular di media sosial telah berjaya ditahan semalam.
Ketua Polis Daerah Cheras, Asisten Komisioner Muhammad Idzam Jaafar berkata, lelaki berusia 62 tahun itu ditahan ketika dia berada di bilik sewanya di atas restoran berkenaan.
“Suspek yang bekerja sebagai seorang tukang masak di sebuah restoran berdekatan Jalan Kaskas, Cheras akan direman selama tiga hari bermula hari ini bagi membantu siasatan.
“Kelakuan suspek itu adalah kejadian kali pertama, suspek naik marah kerana dituduh membuang sampah dan air dari atas sedangkan itu bukanlah perbuatannya,” ujarnya dalam kenyataan hari ini.
Menurutnya, siasatan mendapati suspek tinggal di bilik sewa itu sejak beberapa bulan lalu dengan kadar sewa RM400 sebulan.
“Suspek juga tidak fasih berbahasa Melayu semasa rakaman percakapan dilakukan dan mengaku mula bergaduh dengan mangsa kelmarin,” katanya.

Katanya, semakan rekod jenayah lampau mendapati suspek tidak mempunyai sebarang rekod jenayah.
Terdahulu, dalam kejadian sekitar pukul 7 pagi kelmarin, suspek telah datang berjumpa mangsa yang sedang bekerja di sebuah restoran di Jalan Kaskas 3, Taman Cheras, dekat sini sambil membawa sebilah pisau pemotong sayur.
Suspek didakwa telah memarahi dan mengugut untuk membunuh mangsa selepas berang dengan tindakan mangsa yang menuduh suspek kerap membuang air serta sampah dari atas restorannya. – K! ONLINE.


PRN Sarawak: PSB cuba nasib 70 kerusi DUN
Oleh MOHD RIDZAUDDIN ROSLAN

5 Disember 2021, 4:19 pm
KUCHING- Parti Sarawak Bersatu (PSB) mengesahkan bertanding di 70 kerusi Dewan Undangan Negeri (PRN) Sarawak berbanding 82 seperti yang diumumkan sebelum ini.
Presidennya, Datuk Seri Wong Soon Koh berkata, keputusan akhir itu dibuat bagi menumpukan misi mendapatkan kerusi yang boleh dimenangi.
“Kita tidak akan bertanding di semua kerusi, bukan sebab kita tidak cukup calon berkualiti tetapi kita mahu menumpukan sepenuh perhatian memenangi lebih banyak kerusi,” katanya dalam satu sidang akhbar khas tadi.
70 calon PSB yang bakal bertanding di PRN Sarawak
Menurutnya, PSB akan mempertaruhkan 70 calon termasuk 10 calon wanita pada PRN kali ini.
Pada PRN kali ini, Soon Koh bakal bertanding bagi mempertahankan kerusi DUN Bawang Assan yang disandangnya selama enam penggal sejak 1991.
Selain itu, Ahli Parlimen Selangau yang juga bekas Menteri Kerja Raya, Baru Bian turut bertanding di DUN Ba’kelalan. -K! ONLINE.


Ramai tidak selesa aksi lelaki jadi ‘guru bertudung’
Oleh HARRITH HISHAM

5 Disember 2021, 3:06 pm
PETALING JAYA – Tidak hormat guru malah memperlekehkan guru wanita dengan berpakaian dan memakai tudung tidak kemas.
Itu reaksi orang ramai termasuk warga pendidik sendiri yang tidak senang dengan kandungan media sosial seorang lelaki yang memuat naik video memakai tudung seperti guru wanita yang tular di media sosial ketika ini.
Pada awalnya, ramai yang menyangka kandungan media sosial itu adalah daripada wanita, sebaliknya ia adalah seorang remaja lelaki.
Menerusi hantaran yang dibuat di laman Facebook Syahr Musafir, walaupun lelaki tersebut mendakwa dia hanya melawak, namun pendekatan yang diambil seakan mengejek dan merendahkan kerjaya cikgu serta perempuan.
“Memang ada cikgu perempuan memakai tudung lipat di bahagian muka, tidak reti berfesyen, malah dianggap ‘oldschool’ (ketinggalan zaman) namun kita kena tahu semua ni tidak elok,” jelasnya.
Orang ramai turut meninggalkan komen mengatakan kandungannya di media sosial dianggap keterlaluan dan tidak sopan.

“Antara sebab mengapa murid-murid kurang ajar dengan guru adalah kerana ada kandungan-kandungan di media sosial seperti Tik Tok seolah-olah tidak hormat kerjaya guru. Adab semuanya ke laut,” luah Fadhlii.
“Saya menyampah sungguh tengok video dia yang acah-acah jadi cikgu perempuan zaman bila pun tak tahulah,” tulis Nurulshifa.
“Saya setuju, tidak perlu berpakaian seperti wanita sepenuhnya dan bab perli atau kutuk gurau pada insan yang namanya guru ini tidak sesuai,” ujar Seha Bushri. K! ONLINE.


20 pesalah trafik ditahan
Oleh NOR AZIAH MAT NOH

5 Disember 2021, 1:05 pm
KUALA LUMPUR – Seramai 20 individu ditahan atas pelbagai kesalahan menerusi operasi yang dijalankan Jabatan Siasatan Dan Penguatkuasaan Trafik (JSPT) Kuala Lumpur di sekitar ibu kota di sini, semalam.
Ops Samseng Jalanan dan Ops Motosikal pada pukul 9 malam itu bermula pada Jumaat lalu dengan kekuatan 86 pegawai serta anggota polis telah dijalankan di sekitar pusat bandar, Jalan Pahang, Jalan Raja Laut, Jalan Tun Razak, Jalan Loke Yew, Lebuh Raya Duta-Ulu Kelang (DUKE).
Ketua JSPT Kuala Lumpur, Asisten Komisioner Sarifudin Mohd. Salleh berkata, pihaknya menahan 20 pesalah trafik menerusi operasi tersebut termasuk enam orang lelaki kerana menunggang dalam keadaan berbahaya, melakukan aksi zig-zag, roket dan superman.
“Kesemua suspek berusia antara 15 hingga 21 tahun itu telah melakukan kesalahan di bawah Seksyen 42(1) Akta Pengangkutan Jalan (APJ) 1987 kerana memandu secara melulu dan berbahaya.
“Sementara itu, tiga orang penunggang motosikal berusia 17 hingga 46 tahun ditahan atas kesalahan di bawah Seksyen 29(1) Akta Kesalahan-Kesalahan Kecil 1955 dan akan dituduh di bawah Seksyen 108(3) APJ 1987 kerana kesalahan memalsukan nombor pendaftaran kenderaan,” katanya dalam satu kenyataan di sini hari ini.
Tambah Sarifudin, tangkapan terakhir melibatkan 11 orang lelaki yang berumur dalam lingkungan 24 hingga 53 tahun ditahan di bawah Seksyen 45A APJ 1987 kerana memandu di bawah pengaruh alkohol.

Menurut beliau, pihaknya turut mengeluarkan sebanyak 298 saman atas pelbagai kesalahan termasuk menyita 17 buah motosikal kerana tidak mengikut spesifikasi yang ditetapkan.
“Kesemua motosikal yang disita akan diambil tindakan di bawah Seksyen 64 APJ 1987 atas kesalahan mengubah suai struktur kenderaan (ekzos).
“Kesemua tangkapan telah dibawa ke Balai Polis Trafik Kuala Lumpur dan akan dituduh di bawah seksyen yang sama,” jelasnya. – K! ONLINE.


Wawa ‘dera’ Aeril, mahu ‘tutup kilang’
Oleh MOHAMMAD SHAHEMY AZMI

5 Disember 2021, 1:15 pm
PETALING JAYA – Perkongsian video oleh pelakon Wawa Zainal ‘membuli’ suaminya, Aeril Zafril dengan menyuruh lelaki itu menjaga anak keempat mereka yang baru sahaja dilahirkan pada Selasa lalu mencuit hati netizen.
Bahkan, tindakan Wawa menyuruh suaminya menjaga anak keempat mereka itu adalah sebagai ‘hadiah’ hari jadi suaminya yang disambut pada 2 Disember lalu.
Dalam video berkenaan, kelihatan Aeril sedang menyusukan bayinya itu dalam keadaan kepenatan dan mengantuk sehingga hampir terlelap.
Ujar Wawa menerusi hantaran yang dimuat naik dalam Instagram miliknya, dia sengaja membiarkan suaminya itu merasai kepenatan menjaga seorang bayi sebagai hukuman kerana mahu anak yang ramai.
“Selamat hari jadi sayang. Nah! Hadiah hari jadimu (jaga bayi). Kepenatan. Nak sangat anak ramaikan?” tulis Wawa atau nama sebenarnya Nur Hawa Zainal Abidin, 30.
Tulis pelakon drama Sabda Kasih itu lagi, dia mahu memberi pengajaran kepada suaminya supaya bersetuju untuk tidak lagi menambah bilangan cahaya mata mereka.

“Saya buli dia sepanjang malam supaya dia setuju untuk tutup kilang (tidak menambah cahaya mata),” kata Wawa.
Terdahulu Wawa selamat melahirkan cahaya matanya yang keempat, seminggu lebih awal dari tarikh jangkaan pada Selasa lalu.
Wawa dan Aeril mendirikan rumah tangga pada 2013. Pasangan itu dikurniakan empat cahaya mata, Ahmad Fakhruddin Attar, 7, Hayla Maghfiratul Adzkiyaa, 5, Ayya Soffya, 1, dan bayi bongsu yang belum lagi didedahkan namanya. – K!


Kayu bangunan sekolah berusia 120 tahun dicuri
Oleh ZAKI SALLEH

5 Disember 2021, 12:51 pm
IPOH – Sebahagian daripada atap genting, kayu lantai dan dinding bekas bangunan rumah guru dan Sekolah Melayu Kampung Kuchai di Jalan Dato Onn Jaafar di sini dipercayai dicuri pihak tidak bertanggungjawab.
Setiausaha Persatuan Warisan Perak, Nor Hisham Zulkifli berkata, pihaknya dimaklumkan oleh penduduk setempat bahawa ada pihak mengambil kayu-kayu dan papan di bangunan tersebut.
Menurut beliau, perkara itu sangat menyedihkan kerana salah satu warisan yang sepatutnya masih boleh diselamatkan tetapi tidak diendahkan oleh pihak berwajib.
“Merujuk pada pelan tanah, tapak bangunan rumah guru dan bekas sekolah ini adalah hak milik Persekutuan.
“Kawasan ini juga antara dua atau tiga lot tanah tinggalan Kampung Kuchai yang merupakan penempatan Melayu terawal di bandar Ipoh yang bukan dimiliki pihak asing,” ujarnya.
Bangunan sekolah berusia lebih 120 tahun itu juga merupakan warisan besar dalam sejarah pendidikan orang-orang Melayu di Ipoh.

Malangnya, ia dalam keadaan terbiar dan tidak terjaga sejak lima tahun lalu sehingga menjadi tempat gelendangan dan aktiviti tidak bermoral.
Sebelum ini dua kejadian kebakaran telah berlaku di sini iaitu pada 19 Julai dan 1 November lalu yang menyebabkan sebuah bangunan bekas rumah guru musnah sebahagiannya. -K! ONLINE.


Penduduk bantah projek pengeluaran pasir daratan
Oleh ZAKKINA WATI AHMAD TARMIZI

5 Disember 2021, 2:47 pm
SEREMBAN – Penduduk dari tiga buah kampung hari ini berhimpun dan menyatakan bantahan mereka berhubung pelaksanaan projek pengeluaran pasir daratan yang dijalankan di Kampung Pasir Linsum, Rantau dekat sini.
Pengerusi Jawatankuasa Pembangunan dan Keselamatan Kampung Persekutuan (JPKKP) Kampung Pasir Linsum, Ramdan Soratdy, 52, berkata, bantahan tersebut mengambil kira risiko projek pengeluaran pasir tersebut yang boleh mengancam keselamatan penduduk tiga buah kampung iaitu Kampung Seliau, Kampung Seliau Baru dan Kampung Pasir Linsum.
Jelas beliau, projek tersebut memberi ancaman kejadian banjir kepada penduduk malah menyebabkan hakisan di kawasan tersebut yang terletak berhampiran dengan Sungai Linggi.
“Dahulu projek ini telah dibatalkan oleh bekas Menteri Besar, Datuk Seri Mohamad Hasan kerana mengganggu keselamatan penduduk namun sejak 21 Oktober lalu, projek ini telah dimulakan kembali oleh pihak Yayasan Negeri Sembilan (YNS).
“Penduduk kampung telah membuat bantahan awal namun, tiada sebarang tindakan malah pihak kontraktor pula tidak ada berjumpa atau mengadakan perbincangan dengan penduduk kampung,” katanya kepada kepada pemberita hari ini.
Tambah beliau, projek berkenaan juga sepatutnya dilaksanakan berjauhan dengan kawasan perumahan penduduk sekurang-kurangnya 100 meter berbanding hanya 25 meter ketika ini.

“Kini sudah berlaku hakisan sungai di kawasan tersebut malah terdapat lapan buah rumah yang telah retak kesan pelaksanaan projek ini. Penduduk juga bimbang, jambatan yang menghubungkan antara tiga buah kampung ini juga akan rosak ekoran kekerapan lori yang keluar masuk bagi projek pengeluaran pasir ini,” katanya. – K! ONLINE.


2 ADUN positif Covid-19, sidang DUN Kelantan ditangguh
Oleh ROSLIZA MOHAMED

5 Disember 2021, 2:35 pm
KOTA BHARU – Persidangan Dewan Undangan Negeri (DUN) Kelantan yang dijalankan di Kompleks Kota Darulnaim di sini terpaksa ditangguhkan berikutan dua Ahli Dewan Undangan Negeri (ADUN) yang terlibat positif Covid-19.
Speaker DUN Kelantan, Datuk Abdullah Ya’kub berkata, pihaknya mendapat maklumat bahawa ADUN Tanjong Mas, Rohani Ibrahim dan ADUN Tendong, Rozi Muhamad disahkan positif Covid-19 pagi tadi.
Menurutnya, selain itu, ADUN Kemuning, Mohd. Roseli Ismail didapati menjadi kontak rapat kepada anaknya yang dijangkiti Covid-19.
“Sidang DUN yang bermula pada Khamis lalu sepatutnya berakhir Selasa ini. Disebabkan oleh penularan jangkitan Covid-19, persidangan terpaksa ditangguhkan mengikut keperluan dan ketiga-tiga ADUN akan menjalani tempoh kuarantin.
“Kita khuatir mungkin akan ada yang positif sekiranya persidangan dilanjutkan. Oleh itu, tindakan awal perlu diambil,” katanya ketika ditemui pemberita Kompleks Kota Darulnaim di sini hari ini.
Mengulas lanjut, menurut Abdullah, semua ADUN diwajibkan menjalani ujian saringan Covid-19 sebelum persidangan dan mendapati kesemua mereka negatif.

ehubungan dengan itu, persidangan DUN perlu ditangguh kepada tarikh dan masa yang ditetapkan kelak.
“Menteri Besar, Datuk Ahmad Yaakob telah membentangkan Belanjawan Kelantan 2022 pada Khamis lalu dan telah dipersetujui semua ADUN. Jadi, tiada perkara yang berbangkit dan ia lulus tanpa dibahaskan.
“Mengikut Perkara 29 peraturan dewan, speaker berkuasa untuk menangguhkan dewan pada bila-bila masa,” katanya.
Terdahulu, Ahmad pada persidangan DUN Khamis lalu membentangkan Belanjawan Kelantan 2022 dengan defisit sebanyak RM90.49 juta berbanding RM66.02 juta tahun lalu dan ia lulus tanpa dibahaskan.
Belanjawan Kelantan 2022 bertemakan Kelantan Maju Rakyat Sejahtera itu menunjukkan peningkatan desifit sebanyak RM24.47 juta. -K! ONLINE.


Demi hotwheels, SOP ‘kelaut’
Oleh KOSMO!

5 Disember 2021, 1:08 pm
PETALING JAYA – “Bagai gula dihurungi semut. Itu situasi yang boleh digambarkan apabila sekumpulan lelaki berasak-asak mengerumuni rak kereta mainan hotwheels di sebuah kedai permainan.
Aksi tersebut berlaku di sebuah cawangan kedai mainan terkenal ketika pembukaan rasmi butik beli-belah Pavilion Bukit Jalil kelmarin.
Lebih mengejutkan, kebanyakan yang ‘berkerumun’ di rak tersebut adalah lelaki dewasa yang tanpa segan silu berebut memilih mainan terbabit.
Tidak dapat dipastikan sama ada mainan dirak tersebut diberikan percuma atau sebaliknya.
Namun, Kosmo! di fahamkan sempena pembukaan rasmi pusat beli-belah itu, kedai mainan terbabit menawarkan potongan harga sehingga 60 peratus untuk barangan terpilih.
Menerusi gambar yang dikongsi pengguna Facebook dikenali sebagai Saravanan Kumar itu, kelihatan beberapa orang lelaki sedang berasak-asak mengerumuni rak mainan terbabit.

Mereka juga dilihat telah mengabaikan prosedur operasi standard (SOP) yang ditetapkan oleh pihak berkuasa seperti penjarakan fizikal semasa berada di kawasan awam.
Turut dikongsi di laman Facebook berkenaan adalah kesesakan teruk di kawasan sekitar pusat beli-belah terbabit dan keadaan di dalamnya yang dipenuhi orang ramai.
Susulan perkongsian itu, rata-rata netizen mengecam tindakan mereka yang mengabaikan SOP hanya kerana kereta mainan.
“Perangai lebih teruk dari kanak-kanak, hanya kerana kereta mainan, SOP semua kelaut. Kalau macam ini perangai orang kita, sampai bila-bila pun Covid-19 tak akan hilang dari negara kita,” tulis Pandak Atan.
Turut meninggalkan komen adalah seorang lagi pengguna dikenali sebagai Lin Kamariah.
“Omicron sedang memerhati, awas kamu semua. Kalau virus itu merebak dan kamu semua positif, jangan salahkan orang lain, tapi salahkan diri sendiri yang bebal,”tegasnya.-K! ONLINE.


Mimpi ngeri, Ayu Damit trauma hampir dipatuk ular
Oleh MOHAMMAD SHAHEMY AZMI

5 Disember 2021, 2:09 pm
PETALING JAYA – Penyanyi Ayu Damit berdepan detik cemas dan mengerikan apabila hampir dipatuk seekor ular dalam satu kejadian di kediamannya semalam.
Pemilik nama sebenar Norayu Damit itu berkata, kejadian menyeramkan itu berlaku ketika dia hendak mengambil kuali di dapur rumahnya.
“Sakit kepala dan menggigil masih terasa sampai sekarang. Alluakhbar lari macam tak cukup tanah. Pagi tadi (semalam), ketika nak ke dapur ambil kuali, tengok-tengok dekat tepi bidai ada seekor ular dan bersedia nak patuk saya.
“Nasib baik ternampak ular tersebut. Kalau tidak, tak tahulah apa yang jadi pada saya ketika itu,” ujarnya menerusi perkongsian yang dimuat naik dalam Instagram miliknya,
Kata pelantun lagu Hanya Di Mercu itu lagi, dia bersyukur kerana sempat menyelamatkan diri dan terus berlari masuk ke dalam rumah.
“Syukur sangat tak jadi apa-apa sebab saya sempat lari dan terus tutup pintu dapur. Sudahlah waktu itu suami tidak ada di rumah sebab keluar beli barang.

“Saya jadi terpinga-pinga seorang diri. Anak-anak pula dekat ruang tamu, masing-masing mengadap gajet. Jadi tidak keruan saya ketika itu,” katanya.
Apa yang membingungkannya, Ayu berkata beberapa hari lalu dia juga bemimpi telah dipatuk ular. Malah, ular yang ditemuinya di dapur rumahnya semalam, mirip seperti ular yang muncul dalam mimpinya.
“Malam sebelum kejadian, sebelum tidur saya bersembang dengan suami bahawa kelmarin, saya ada mimpi ular.
“Ular itu telah mematuk tangan saya. Lepas semua sudah reda, saya termenung dan berfikir bagaimana jika mimpi itu menjadi kenyataan? Apakah petanda semua ini?” ujarnya.
Dalam pada itu, bekas peserta program Gegar Vaganza musim ketujuh (GV7) itu berasa sangat bersyukur kerana dirinya serta keluarga terselamat daripada kejadian yang tidak diingini.
“Ya Allah, aku bersyukur atas lindungan mu kepadaku dan kelauarga. Kau kuatkan semangat aku dan jauhkanlah aku daripada perkara-perkara yang tidak baik datang kepadaku. Amin,” pintanya. – K! ONLINE


‘Miss you Lil. Love you’-TMJ
Oleh ALWANI ZAFIRAH

5 Disember 2021, 1:13 pm
PETALING JAYA – Tunku Mahkota Johor (TMJ), Tunku Ismail Sultan Ibrahim, melahirkan rasa rindu kepada adindanya, Almarhum Tunku Laksamana Johor, Tunku Abdul Jalil Sultan Ismail yang telah genap enam tahun pemergiannya.
‘Miss you Lil. Love you (Rindu awak adik. Sayang awak)’, luahan pendek dan ringkas tapi cukup menggambarkan perasaan TMJ yang sangat menyayangi adindanya.
Terdahulu, anakanda keempat kepada Sultan Johor Sultan Ismail, Tunku Abdul Jalil mangkat pada 5 Disember 2015 di Hospital Sultanah Aminah Johor Bahru ketika berusia 25 tahun akibat kanser hati.
Sementara itu, status yang dimuat naik TMJ di laman Facebook telah mendapat pelbagai reaksi daripada pengguna yang lain.
“Semoga Allah SWT mencucuri rahmat ke atas rohnya, Amin ya Rabbal Alamin. al Fatihah,” kata Supiah Abd Kair.
“Almarhum Tunku Laksamana Johor insan yang merendah diri bersama rakyat dan hebat semoga ditempatkan dikalangan orang yang beriman Amin, al Fatihah,” kata Hafiz Elias.

“Merafak sembah takziah patik ucapkan kepada TMJ serta kerabat Diraja Johor bersempena memperingati Hari Kemangkatan Tunku Abdul Jalil. Semoga Allah merahmati dan mengampuni serta mencucuri roh Almarhum. al Fatihah,” kata Muhd Yusri Yusof. – K! ONLINE.


Jual servis jadi teman meluah perasaan
Oleh ALWANI ZAFIRAH

5 Disember 2021, 2:56 pm
PETALING JAYA – Jika sebelum ini ada yang menjual lukisan hodoh di platform e-dagang, kini ada pula yang menjual servis menjadi teman meluahkan perasaan.
Servis itu dikenakan serendah 50 sen untuk anda mendapat balasan komen positif selepas meluahkan perasaan.
Menerusi sebuah ciapan di Twitter, seorang pengguna @BaqirNajh seolah-olah terkejut dengan perkhidmatan tersebut yang turut ditawarkan melalui platform berkenaan.
“Tak ada produk nak jual? jual servis macam ini,” ciapnya.
Menurut pengguna lain @GRLSH3QD berkata, perkhidmatan itu boleh dicuba dalam meluahkan perasaan dan mereka sanggup untuk meminjamkan telinga sebagai pendengar setia.
Lebih menariknya, terdapat pelanggan yang telah mendapatkan perkhidmatan itu dengan meninggalkan komen yang positif serta berpuas hati dengan layanan diberi oleh penjual.

“Layanan sangat terbaik. Dia (penjual) sangat sabar dan memahami situasi saya serta amat membantu menyelesaikan masalah yang dihadapi. Saya berpuas hati dan terima kasih,” kata @j****r
“Memang betul perkhidmatan ini dia mendengar luahan kita, kalau mesej di ruangan komen, dalam beberapa minit dia akan balas,” kata @mccencen. – K! ONLINE.


Penduduk gempar ada buaya dalam tasik
Oleh EDDY AQMAL MOHAMED HAMIDI

6 Disember 2021, 11:40 pm
SEPANG – Penemuan seekor buaya sepanjang kira-kira dua meter di dalam sebuah tasik menggemparkan penduduk di sekitar kawasan Kampung Ahmad Razali Tambahan, Dengkil di sini hari ini.
Pengerusi Majlis Pengurusan Komuniti Kampung, Dengkil, Sahadan Ahmadon berkata, dia telah dimaklumkan mengenai penemuan reptilia tersebut daripada penduduk yang menetap di kawasan sekitar tasik berkenaan.
“Sebelum ini pernah beberapa penduduk mendakwa terlihat buaya di kawasan tersebut namun kali ini beberapa orang pekerja warga asing yang melalui kawasan berkenaan telah terserempak dan berhadapan dengan reptilia itu.
“Susulan penemuan tersebut, pihak kami segera membuat panggilan kepada pihak bomba untuk tindakan selanjutnya demi menjaga keselamatan semua penduduk dan mengelakkan kejadian yang tidak diingini daripada berlaku,” katanya ketika dihubungi di sini hari ini.
Sementara itu, Pengarah Bomba Selangor, Datuk Norazam Khamis berkata, pihaknya menerima panggilan berhubung kejadian daripada penduduk kampung kira-kira pukul 8.29 malam sebelum bergegas ke lokasi penemuan haiwan reptilia tersebut.
“Sebaik sampai dilokasi, anggota dan pegawai bertugas dari Balai Bomba dan Penyelamat Cyberjaya terus melakukan pemantauan dan didapati benar kejadian terserempak dengan haiwan liar itu seperti yang dilaporkan.

“Berdasarkan maklumat daripada penduduk, telah kelihatan seekor buaya dewasa berukuran dianggarkan sepanjang 2.1 meter di dalam tasik yang dipercayai telah tersesat dari sungai berhampiran,” katanya dalam kenyataan hari ini.
Jelas beliau, pasukan bomba tidak melakukan sebarang kerja-kerja penangkapan buaya sebaliknya telah memasang sawar-sawar serta menampal tanda amaran bahawa terdapatnya buaya di dalam tasik berkenaan.
“Penduduk setempat juga dinasihati agar tidak menjalankan sebarang aktiviti di dalam atau berhampiran tasik tersebut atas sebab-sebab keselamatan.
“Operasi seterusnya diserahkan kepada Pejabat Perhilitan Hulu Langat bagi tindakan lanjut,” ujar beliau. – K! ONLINE


Seorang maut, 6 staf KKM cedera kemalangan
Oleh MASTURAH SURADI

6 Disember 2021, 8:58 pm
KOTA TINGGI – Seorang lelaki maut manakala enam petugas Kementerian Kesihatan (KKM) cedera selepas terlibat kemalangan di Kilometer 58.0 Jalan Johor Bahru-Mersing pagi tadi.
Ketua Polis Daerah Kota Tinggi, Superintendan Hussin Zamora berkata, pihak polis menerima panggilan kejadian itu pada pukul 8 pagi melibatkan dua buah kenderaan iaitu Proton Wira dan Toyota Innova milik Jabatan Kesihatan Negeri Johor.
Katanya, siasatan awal mendapati mangsa seorang lelaki Melayu berusia 50 tahun memandu Proton Wira dari rumahnya di perumahan tersusun Mawai Baru untuk ke tempat kerjanya di kilang proses batu di Jalan Mawai.
“Semasa sampai di lokasi kejadian kenderaan dipandu dipercayai telah hilang kawalan dan berpusing disebabkan terdapat batu-batu diatas jalan lalu memasuki laluan bertentangan.
“Pada masa yang sama sebuah Toyota Innova yang datang dari arah Johor Bahru menghala ke Mersing gagal mengelak lalu bertembung dengan Proton Wira berkenaan.
“Ekoran itu pemandu kereta mengalami cedera parah dan meninggal dunia di tempat kejadian. Manakala pemandu dan lima penumpang Toyota Innova mengalami cedera ringan dan dirawat di Hospital Kota Tinggi (HKT),”katanya dalam kenyataan di sini hari ini.-K! ONLINE


Premis judi baharu operasi sebulan digempur
Oleh ISKANDAR SHAH MOHAMED

6 Disember 2021, 8:50 pm
KLANG -Kegiatan haram sebuah premis perjudian atas talian di Bandar Puteri di sini, sejak sebulan lalu tidak bertahan lama apabila digempur polis, petang tadi.
Serbuan kira-kira pukul 4.30 petang itu membawa kepada penahanan lima lelaki termasuk seorang penjaga premis berusia 27 hingga 60 tahun.
Ketua Polis Daerah Klang Selatan, Asisten Komisioner Cha Hoong Fong berkata, operasi itu dilakukan hasil maklumat awam dan risikan pihaknya selama dua minggu mengenai aktiviti perjudian di rumah kedai tersebut.
Katanya, siasatan awal mendapati premis judi atas talian itu beroperasi sejak awal November lalu.
“Ketika serbuan, terdapat lima individu berada di dalam kedai itu masing-masing empat pemain dan seorang penjaga premis.
“Kesemua mereka gagal melarikan diri dan ditahan untuk tindakan lanjut,” katanya ketika ditemui dalam operasi itu.

Jelas beliau, pihaknya turut merampas sebanyak 11 komputer riba dan wang tunai berjumlah RM200 dengan kes disiasat mengikut Seksyen 4(1) (c) Akta Rumah Judi Terbuka 1953. -K!ONLINE


Akibat kecewa, lelaki sebar video seksnya bersama bekas isteri
Oleh KOSMO!

6 Disember 2021, 9:00 pm
JAKARTA – Gara-gara kecewa, seorang lelaki bertindak menyebarkan klip video yang dirakam ketika dia melakukan hubungan intim bersama bekas isterinya, lapor laman berita Suara.com.
Berdasarkan keterangan pada gambar yang dimuat naik ke akaun Instagram bernama @penajam_terkini, lelaki digelar WK itu adalah seorang penduduk dari Samarinda.
“Kerana kecewa, seorang lelaki di Samarinda menyebarkan video hubungan intim dengan bekas isterinya,” jelas kapsyen di akaun itu.
Menurut maklumat tambahan yang diberikan, suspek ketika ini telah ditahan setelah kes itu dilaporkan oleh seorang wanita.
“Seorang lelaki bernama WK, penduduk Samarinda ditahan oleh Unit Khas dan Jawatankuasa Jenayah dan Keganasan (Jatanras) Polis Samarinda pada Jumaat minggu lalu.
‘’Penahanan itu berdasarkan laporan oleh seorang wanita yang disyaki bekas isteri lelaki berusia 32 tahun itu atas pertuduhan melanggar Akta Maklumat dan Transaksi Elektronik (ITE),” jelas kapsyen di akaun itu.

Rakaman itu mendapat pelbagai komen netizen.
‘’Terlalu bijak,’’ tulis seorang netizen.
“Teruskan,” tulis netizen lain. – Agensi


Enam lagi pelajar Maktab Mahmud Sik positif Covid-19
Oleh MOHD. RAFIE AZIMI

6 Disember 2021, 8:12 pm
ALOR SETAR – Enam lagi pelajar di Maktab Mahmud Sik dekat sini hari ini disahkan positif Covid-19 bagi Kluster Dah Pelangi.
Pengerusi Jawatankuasa Kesihatan dan Kerajaan Tempatan Kedah, Datuk Dr. Mohd. Hayati Othman berkata, jumlah pelajar maktab tersebut yang dijangkiti Covid-19 sudah mencecah 30 orang.
“Setakat ini pihak berwajib telah menjalankan saringan terhadap 44 individu dengan 30 daripadanya didapati positif manakala 14 lagi negatif.
“Daripada jumlah itu, seorang pelajar masih berada di Pusat Kuarantin dan Rawatan Berisiko Rendah (PKRC) Kulim manakala yang lainnya menjalani kuarantin di asrama sekolah tersebut dengan dipantau Pejabat Kesihatan Daerah (PKD) Sik,” katanya dalam satu kenyataan di sini hari ini.
Mohd. Hayati berkata, sebelum ini seorang pelajar turut dirawat di Hospital Sik dan telah dibenarkan keluar pada 3 Disember lalu.
“Secara keseluruhannya kita menjangkakan kluster ini akan berakhir pada 2 Januari depan,” katanya. – K! ONLINE


Harimau Malaya langkah kanan Piala AFF
Oleh MUHAMAD ARDIE PUTRA SUHAIMI

6 Disember 2021, 8:24 pm
SKUAD Harimau Malaya memulakan kempen Piala AFF Suzuki 2020 dengan langkah kanan selepas menewaskan Kemboja 3-1 pada aksi pembuka tirai Kumpulan B di Stadium Bishan, Singapura sebentar tadi.
Pada perlawanan tersebut, skuad negara yang dikendalikan oleh Tan Cheng Hoe membariskan kesebelasan terbaik dengan menyenaraikan trio serangan utama terdiri daripada Guilherme de Paula, Akhyar Rashid dan Safawi Rasid.
Pasukan negara tidak menunggu lama menguji benteng skuad bimbingan Ryu Hirose hasil percubaan Safawi seawal minit ke-6 tetapi rembatannya daripada luar kotak penalti berjaya ditepis penjaga gol pasukan lawan, Keo Soksela.
Pasukan negara terus ghairah dengan mengatur serangan dan kini giliran De Paula menguji Soksela tetapi rembatannya turut gagal menerjah jaring.
Momentum tersebut tidak terhenti apabila kem negara dihadiahkan sepakan penalti selepas Akhyar dijatuhkan pada minit ke-21.
Safawi tidak mensia-siakan peluang untuk menyempurnakan tanggungjawab yang diberikan untuk meledak gol pertama negara.

Kemboja turut memiliki beberapa peluang sebelum tamat babak pertama tetapi penjaga gol skuad kebangsaan, Khairul Fahmi Che Mat cemerlang menjaga gawang negara daripada dibolosi.
Bersambung pada babak kedua, Malaysia berjaya mengesahkan tiga mata penuh apabila Akhyar bijak menyudahkan peluang terhidang untuk meletakkan keputusan 2-0 pada minit ke-61.
Kemudian, giliran pemain gantian, Kogileswaran Raj untuk menambah derita pasukan Kemboja dengan menjaringkan gol ketiga skuad negara pada minit ke-79.
Namun, Kemboja yang menduduki ranking ke-170 meraih gol saguhati menerusi sepakan penalti pada minit ke-89 yang berjaya disudahkan oleh pemain gantian, Sath Rosib dengan keputusan 3-1 kekal sehingga tamat perlawanan.
Kemenangan tersebut menjadi pemangkin semangat buat skuad negara untuk mengharungi aksi kedua menentang Laos di venue sama pada Khamis ini. – K! ONLINE


F1 banyak dihiasi penalti berbanding aksi perlumbaan
Oleh SOPI SAMAILE

6 Disember 2021, 8:23 pm
JEDDAH – Pelumba pasukan Red Bull, Max Verstappen menyuarakan rasa tidak puas hati selepas dia sekadar menamatkan perlumbaan Grand Prix (GP) Arab Saudi di tempat kedua di Litar Jeddah Corniche awal pagi semalam.
Keputusan itu menyaksikan pencabar terdekat kejuaraan dunia Formula Satu (F1) daripada pasukan Mercedes AMG Petronas, Lewis Hamilton menyamakan kedudukan 369.5 mata selepas memenangi perlumbaan tersebut.
Verstappen juga mengkritik keputusan yang dilakukan pengarah perlumbaan apabila mengenakan penalti lima saat selepas dia didakwa memandu secara berbahaya bagi mempertahankan kedudukan daripada Hamilton.
VERSTAPPEN dikatakan memperlahankan jenteranya hingga berlaku pelanggaran dengan jentera Hamilton pada saingan GP Arab Saudi di Litar Jeddah Corniche awal pagi semalam. – AGENSI
“Saya lega kerana penyokong berfikiran waras mengenai apa yang berlaku pada perlumbaan hari ini (semalam) kerana ia sukar untuk dipercayai. Saya hanya mahu berlumba, namun perlumbaan sekarang banyak dihiasi dengan penalti.
“Bagi saya, ini bukanlah perlumbaan F1, namun sekurang-kurangnya penonton terhibur dengan aksi yang ditampilkan. Saya sudah berikan segala-galanya tetapi tidak cukup pantas,” kata pelumba dari Belanda itu.
Mengulas mengenai tindakannya memperlahankan jentera sehingga menyebabkan pelanggaran antara dia dan Hamilton, Verstappen menjelaskan, dia hanya mahu memberi ruang kepada pelumba Britain itu untuk memintasnya.

“Saya perlahankan jentera kerana mahu benarkan dia memintas tetapi dia tidak melakukannya sehingga kami berdua berlanggar. Saya langsung tidak faham apa yang berlaku ketika itu,” ujarnya. – AGENSI


Meeracle hadiahkan kuda buat Master Stokis
Oleh KOSMO!

6 Disember 2021, 11:10 pm
PETALING JAYA – Meeracle, jenama penjagaan kulit dan kosmetik yang sedang melonjak naik di pasaran mencipta kelainan apabila memberi seekor kuda kepada Master Stokisnya yang mencapai jualan tertinggi.
Kuda Thoroughbred (Belima) berwarna dark bay merupakan ganjaran istimewa pada bulan November dan ia menjadi milik Master Stokis Meeracle, Siti Azlina Mhd. Halil yang mencapai sasaran jualan tertinggi.
“Hadiah kuda ini dimiliki oleh Top Masterstockist Meeracle Siti Azlina yang telah mencapai sasaran jualan pada bulan November.
“Prestasi beliau sangat memberangsangkan dan kami berbangga kerana walaupun industri kini agak terjejas akibat pandemik Covid-19, stokis kami masih mampu menunjukkan prestasi yang luar biasa.
“Oleh itu, kami menghargai keringat beliau dengan mengnugerahkan hadiah yang istimewa dan lain daripada yang lain,” jelas Eksekutif Pemasaran dan Komunikasi Meeracle, Bella Luna dalam satu kenyataan.
Tambah Bella, hadiah tersebut merupakan satu kejutan yang dirancang oleh pihak ibu pejabat Meeracle untuk diberikan kepada pemenang.

“Apa yang menarik, hadiah istimewa ini merupakan lambang kelajuan dan kekuatan yang selalu dipegang sebagai arah untuk memimpin Meeracle terus ke depan dalam industri ini.
“Meeracle memang unik dan tidak pernah memperlahankan strategi perniagaan biarpun dalam tempoh sukar akibat pandemik Covid-19,” jelasnya.
Siti Azlina juga telah memegang gelaran Miss Meeracle selama tiga tahun berturut-turut bermula 2017 dan telah dinobatkan sebagai ‘Lady Meeracle’ pada tahun 2020. – K! ONLINE


Video tular papar rumah dihanyut banjir
Oleh KOSMO!

6 Disember 2021, 8:30 pm
JAKARTA – Sebuah rakaman video menunjukkan dua buah rumah dihanyutkan arus deras banjir dalam kejadian di Soppeng, wilayah Sulawesi Selatan, lapor portal berita Kompas.com.
Rumah yang dihanyutkan arus deras itu kemudian musnah setelah melanggar sebuah jambatan.
Pentadbiran tempatan memaklumkan bahawa kejadian itu tidak mengakibatkan kemalangan jiwa.
Dua kediaman yang terletak di tebing Sungai Cabbule, Lalabata itu dilaporkan masing-masing milik Herman Wijaya dan Laupe.
Ketua Badan Pengurusan Bencana Daerah (BPBD), Syahrani memaklumkan bahawa setakat ini tiada kemalangan jiwa berlaku kerana pemiliknya sempat lari ke tempat lebih selamat.
“Ya, benar apa yang berlaku pagi tadi. Dua unit rumah hanyut dibawa arus sungai.

‘’Hujan lebat tidak berhenti sejak malam tadi dan ketika ini terdapat tiga mukim dinaiki air. Alhamdulillah, tiada laporan kemalangan jiwa berlaku,” kata Syahrani menerusi khidmat  pesanan ringkas. – Agensi


Dasar tasik didakwa ‘sarang’ makhluk asing
Oleh KOSMO!

6 Disember 2021, 8:00 pm
STEAMBOAT SPRINGS, COLORADO – Rakaman bunyi dipercayai berasal daripada objek terbang tidak dikenali (UFO) di sebuah tasik di Colorado, Amerika Syarikat mencetuskan spekulasi kerana dianggap sebagai ‘komunikasi radio makhluk asing’, lapor akhbar Daily Star semalam.
Bunyi aneh itu dirakam oleh seorang pekerja Taman dan Perkhidmatan Hidupan Liar Colorado pada 4 Disember lalu dan dikongsikan di laman Twitter.
Kumpulan pemerhati makhluk asing, UFO Sightings Daily yang mendapat perkongsian tersebut menggambarkan bunyi itu sebagai ‘bunyi Star Wars yang aneh’.
Setelah menganalisis audio tersebut, Scott C. Waring yang merupakan seorang penyiasat fenomena ganjil berkata, UFO berbentuk sfera dan berwarna putih telah dirakam dan disaksikan oleh beribu-ribu penduduk Colorado sejak beberapa tahun kebelakangan ini.
‘’Isyarat ini menunjukkan terdapat kapal makhluk asing jauh di dalam tasik tersebut, bunyi itu menjadi kuat kerana ais beku di bawah bertindak sebagai pemantul bunyi.
‘’Kapal makhluk asing tidak pernah kecil. Kebanyakan kapal mereka mempunyai kedalaman tiga hingga enam kilometer dengan keluasan kira-kira lima kilometer, malah mempunyai sistem cuacanya  sendiri,’’ jelasnya.

Tambah Waring, bukti audio itu seratus peratus menunjukkan kapal makhluk asing ada di tasik Colorado. – Agensi


‘Pengembara masa’ ramal kejadian luar biasa 25 Disember ini
Oleh KOSMO!

6 Disember 2021, 7:25 pm
LONDON – Seorang lelaki yang mendakwa dirinya berasal dari tahun 2458 membuat ramalan baharu bahawa dua kejadian besar bakal berlaku pada akhir  bulan ini yang akan ‘mengejutkan seluruh dunia’, lapor akhbar Daily Star semalam.
Lelaki  menggunakan akaun bernama ‘Thatonetimetraveler’ itu berkata, beberapa individu akan menerima kuasa luar biasa dari Matahari serta satu lagi kejadian ‘mengejutkan’ yang tidak dinyatakan secara terperinci.
“Pada 20 Disember, lapan individu akan menerima kuasa luar biasa dari gelombang tenaga Matahari.
“Kemudian, pada 25 Disember pula, peristiwa  besar akan berlaku yang akan mengejutkan dunia serta mengubah cara hidup manusia buat selama-lamanya.
“Ia akan mengejutkan seluruh dunia dan membuktikan bahawa saya sememangnya seorang pengembara masa yang sebenar, jangan lupa tarikh ini,” katanya dalam satu hantaran di TikTok.
Dakwaan itu menerima pandangan skeptikal daripada netizen yang memberikan pandangan sinis terhadap ramalan tersebut.

“Lebih baik tonton siri Simpsons, lebih tepat (ramalan),” kata seorang pengguna.
“Jika kamu beritahu kami apa yang berlaku, kami akan tahu bahawa ia adalah benar,” komen seorang lagi. – Agensi


Penganggur komen jelik pada Dr. Zulkifli didenda RM8,000
Oleh NUZULSHAM SHAMSUDDIN

6 Disember 2021, 7:02 pm
KUALA LUMPUR – Padah membuat membuat hantaran jelik terhadap bekas Menteri di Jabatan Perdana Menteri (Hal Ehwal Agama) Senator Datuk Seri Dr. Zulkifli Mohamad Al-Bakri di laman profil Facebook milik sebuah syarikat televisyen swasta tahun lalu, seorang penganggur didenda RM8,000 oleh Mahkamah Sesyen di sini hari ini.
Hakim M. M Edwin Paramjothy menjatuhkan hukuman denda terhadap Lim Eng Seng, 44, selaku Orang Kena Saman (OKS) selepas lelaki menukar pengakuan kepada bersalah pada sebutan semula kes itu hari ini.
Mahkamah turut memerintahkan lelaki itu menjalani hukuman penjara enam bulan, sekiranya dia gagal membayar denda itu. OKS membayar denda berkenaan.
Mengikut pertuduhan Eng Seng didakwa secara sedar membuat dan memulakan penghantaran pernyataan bersifat jelik menggunakan perkhidmatan aplikasi laman profil Facebook ‘NTV7’, dengan niat untuk menyakitkan hati orang lain.
Hantaran itu kemudian telah dilihat di sebuah rumah di Jalan Pantai Permai 8, Pantai Dalam, Brickfields di sini pukul 4 petang pada 14 Mei 2020, mengikut Seksyen 233 (1) (a) Akta Komunikasi dan Multimedia 1998 dan boleh dihukum mengikut Seksyen 233 (3) akta sama.
Hukuman bagi seksyen itu memperuntukkan denda maksimum RM50,000 atau penjara hingga setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas sabitan.

Terdahulu Timbalan Pendakwa Raya, Najihah Farhana Che Awang memohon hukuman berat bagi memberi pengajaran kepada OKS dan masyarakat.-K! ONLINE


Aung San Suu Kyi dipenjara empat tahun
Oleh KOSMO!

6 Disember 2021, 7:14 pm
YANGON, MYANMAR – Presiden parti Liga Demokrasi Nasional (NLD), Aung San Suu Kyi hari ini dijatuhi hukuman penjara empat tahun atas kesalahan menghasut bagi menentang junta tentera dan melanggar peraturan Covid-19.
Jurucakap junta tentera, Zaw Min Tun berkata, bagi kesalahan menentang tentera, Suu Kyi dijatuhi hukuman penjara dua tahun.
“Hukuman penjara dua tahun lagi adalah bagi kesalahan melanggar undang-undang bencana alam berkaitan Covid-19,” katanya.
Sementara itu, bekas Presiden Myanmar, Win Myint, turut dijatuhi hukuman penjara empat tahun atas dakwaan yang sama.
“Mereka akan berdepan dengan beberapa dakwaan lain dari lokasi di mana mereka berada sekarang,” kata Min Tun yang merujuk kepada pusat tahanan kedua-dua pemimpin tersebut di bandar Naypyidaw.
Suu Kyi, 76, sebelum ini ditahan sejak insiden rampasan kuasa oleh tentera yang menggulingkan kerajaan pimpinannya pada 1 Februari lepas.

Beliau semenjak itu disabitkan dengan beberapa siri dakwaan termasuk melanggar Akta Rahsia Rasmi.
Dalam pada itu, Suu Kyi turut berdepan dengan beberapa dakwaan rasuah, di mana setiap satu daripadanya boleh membawa hukuman penjara 15 tahun.
“Keputusan mahkamah hari ini merupakan satu bentuk hukuman ringan yang mana pemerintahan junta sebenarnya boleh membebaskan beliau (daripada hukuman), namun mereka memilih untuk tidak melakukan demikian.
“Rejim tentera nampaknya telah meningkatkan penindasan mereka terhadap NLD dan Suu Kyi sendiri,” kata penganalisis bebas, Soe Myint Aung. – AFP


Malaysia sumbang AstraZeneca kepada Bangladesh dan Laos
Oleh SITI A'ISYAH SUKAIMI

6 Disember 2021, 6:52 pm
PUTRAJAYA – Malaysia menyumbang 559,200 dos vaksin jenis AstraZeneca kepada Bangladesh dan 283,400 dos vaksin jenis AstraZeneca Laos yang bakal diterima oleh kedua-dua negara tersebut bermula hari ini dan Rabu depan.
Menteri Kesihatan, Khairy Jamaluddin Abu Bakar berkata, masih terdapat negara-negara yang mencatatkan kadar vaksinasi rendah akibat tidak mendapat kesaksamaan akses kepada bekalan vaksin Covid-19.
“Sehingga hari ini, kadar vaksinasi lengkap bagi populasi Bangladesh adalah 20 peratus manakala, kadar vaksinasi lengkap bagi penduduk Laos adalah 42 peratus.
“Mengambil kira pendirian Malaysia pada Mesyuarat Jawatankuasa Rantau Pasifik Barat Pertubuhan Kesihatan Sedunia ke-72 (WPRCM-72) di Himeiji, Jepun dan penularan varian baharu yang dibimbangi (VOC) Omicron, kerajaan komited memastikan negara yang memerlukan mendapat kesaksamaan akses kepada bekalan vaksin Covid-19,” katanya dalam satu kenyataan akhbar di sini hari ini.
Beliau berkata, sebelum ini Malaysia pernah menerima sumbangan vaksin dari empat negara iaitu Jepun, Amerika Syarikat, China dan United Kingdom dengan jumlah keseluruhan sumbangan yang diterima adalah sebanyak 2,913,790 dos.-K! ONLINE


Kuota, kos haji belum diputuskan
Oleh MOHD RASDAN AHMAD

6 Disember 2021, 6:39 pm
KUALA LUMPUR – Jumlah kuota jemaah serta kos mengerjakan ibadah haji di tanah suci Mekah masih lagi belum ditetapkan, demikian jelas Menteri Di Jabatan Perdana Menteri (Agama) Senator Idris Ahmad.
Jelasnya, isu penambahan kuota serta kos mengerjakan ibadah wajib tersebut bakal diputuskan selepas pertemuan semula dengan kerajaan Arab Saudi pada awal tahun hadapan.
“Kita akan adakan mesyuarat semula dengan Kementerian Haji Arab Saudi, sekarang Menteri Haji mereka juga baru dilantik.
“Awal tahun hadapan pihak Tabung Haji (TH) akan adakan pertemuan bagi membincangkan perkara ini. Buat masa ini kos serta kuota masih tidak berubah,” jelasnya ketika sidang akhbar selepas merasmikan Majlis Muzakarah Haji Peringkat Kebangsaan Ke-38 di Bangunan TH di sini hari ini.
Tambahnya, jumlah kuota akan ditentukan serta bergantung kepada keadaan semasa pandemik Covid-19 di Arab Saudi.
“Insya-Allah jumlah kuota jemaah kita akan ditentukan serta bergantung kepada keadaan terkini di sana,” jelasnya. -K! ONLINE.


Minyak masak jadi beku akibat terlalu sejuk
Oleh NIA AMIRA NAJWA AZMI

6 Disember 2021, 7:16 pm
PETALING JAYA – Seorang penduduk di Cameron Highlands menunjukkan minyak masak yang telah beku akibat cuaca terlalu sejuk.
Berdasarkan sebuah rakaman klip video berdurasi 6 saat yang dikongsikan wanita itu menerusi aplikasi TikTok, dia dilihat ingin menggoreng makanan tetapi tidak dapat melakukannya memandangkan minyak yang ingin digunakan telah beku akibat cuaca sejuk.
“Kadang-kadang saya perlu letak minyak masak di tepi tingkap dapur sekejap untuk bagi minyak masak itu cair.
“Cuaca di sini hampir setiap malam mencecah 14 darjah celsius. lagi-lagi sekarang sudah musim hujan,” menurut wanita dikenali sebagai @makcik_google itu.
Susulan perkongsian itu, beberapa netizen melahirkan rasa teruja dan pelik menyaksikan video tersebut.
“Dahulu saya pelik masa pertama kali masuk di Hotel Cameron Highlands kenapa tiada penghawa dingin atau kipas. Sekali bila dah malam, sejuk dekat situ macam bukak penghawa dingin suhu 18 darjah celsius,” ujar @eyshaa.

“Patutlah hari itu saya nak beli minyak masak dekat sana rasa pelik sebab banyak putih putih. Rupa-rupanya minyak masak dah beku,” kata @nida.
“Punyalah sejuk sampai naik beku minyak masak dibuatnya,” jelas @shahibol.
Sehingga kini, perkongsian tersebut meraih 438 ribu tontonan dan 27.4 ribu tanda suka di laman aplikasi TikTok. – K! ONLINE


Macam orang asing rupanya pandai cakap Melayu
Oleh KOSMO!

6 Disember 2021, 6:35 pm
PETALING JAYA – Rupa parasnya yang kelihatan seperti pelancong asing menyebabkan sebahagian besar warga tempatan mengelak untuk berborak termasuk mengambil pesanan makanannya.
Ia berikutan mereka bimbang sekiranya gadis berdarah kacukan Malaysia-Afrika tersebut berkomunikasi dalam bahasa Inggeris selain tidak memahami pertuturannya.
Menceritakan detik melucukan tersebut, gadis berusia 24 tahun berkongsi pengalaman itu menerusi sebuah video berdurasi 30 saat di media sosial.
Katanya, terdapat satu insiden melucukan di mana ia berlaku di sebuah kedai makan.
“Pak cik itu cuba bercakap dalam bahasa inggeris, dia cakap ‘Hello, good evening, eat, you want’ sebelum saya bergurau dengan nada seloroh ‘i want’.
“Terdapat sebuah lagi insiden berlaku di sebuah kedai makan Kelantan di mana semua pekerja di kedai makan tersebut tidak mahu mengambil pesanan makanannya.

“Mereka cakap ‘Mu lah, ‘Demo lah’ lepas itu, saya terus cakap tidak apalah, saya serve sendiri sebelum mereka terkejut dan memberitahu ‘lah mu melayu?,” katanya.
Perkongsian @Aya Amiruddin yang juga menjual produk kesihatan terbabit telah mendapat lebih 279,000 tanda suka dan lebih 4,000 komen orang ramai.
Difahamkan, gadis berkenaan dilahirkan di ibu kota dan dibesarkan oleh keluarga angkat sejak kecil lagi, ibu kandungnya berbangsa Melayu manakala bapanya orang Afrika dari Nigeria. – K! ONLINE.


Jawatankuasa Tertinggi Pemantauan RMK-12 pastikan strategi, inisiatif capai sasaran
Oleh LUQMAN RIDHWAN MOHAMED NOR

6 Disember 2021, 6:47 pm
PUTRAJAYA – Jawatankuasa Tertinggi Pemantauan Rancangan Malaysia Kedua Belas (RMK-12) akan memastikan strategi dan inisiatif-inisiatif yang ditetapkan dilaksanakan mengikut perancangan bagi mencapai sasaran Rancangan Malaysia Lima Tahun (RMLT) tersebut.
Perdana Menteri, Datuk Seri Ismail Sabri Yaakob berkata, mesyuarat jawatankuasa yang pertama kali dipengerusikannya itu dihadiri oleh Ahli-Ahli Jemaah Menteri, Peguam Negara, Ketua Setiausaha Negara, Ketua-Ketua Setiausaha Kementerian dan Ketua-Ketua Jabatan.
Menurut beliau, antara keputusan mesyuarat tersebut adalah menerima dan bersetuju kerangka tadbir urus pemantauan RMK-12.
Jelasnya, kerajaan memandang serius usaha-usaha untuk memastikan pelaksanaan projek dan juga program itu dapat memberi manfaat kepada rakyat.
“Jawatankuasa Tertinggi Pemantauan RMK-12 yang dipengerusikan oleh saya dan disokong oleh Jawatankuasa Teknikal dan Jawatankuasa Kerja.
“Jawatankuasa Tertinggi Pemantauan RMK-12 ini akan bermesyuarat sebanyak empat kali setahun bagi memantau pelaksanaan sembilan fokus utama dan sembilan pemacu terpilih RMLT,” katanya dalam satu kenyataan hari ini.

Bagi tujuan itu, Ismail Sabri berkata, Jawatankuasa Tertinggi Pemantauan RMK-12 akan memantau secara khusus 20 perkara utama, antaranya prestasi pelaksanaan projek dan perbelanjaan pembangunan, membasmi kemiskinan tegar, menambah baik ekosistem Pendidikan Teknikal dan Latihan Vokasional (TVET) dan transformasi perkhidmatan awam;
Selain itu, ia turut menerima dan bersetuju dengan pendekatan baharu pembasmian kemiskinan tegar secara holistik yang akan diterajui bersama oleh Unit Perancang Ekonomi (EPU) dan Unit Penyelarasan Pelaksanaan (ICU) Jabatan Perdana Menteri.- K! ONLINE


BMS 2021 terima deposit RM175 juta
Oleh ZULKIFLI MANZOR

6 Disember 2021, 6:44 pm
PETALING JAYA – Bulan Menabung Simpanan SSPN (BMS) 2021 anjuran Perbadanan Tabung Pendidikan Tinggi Nasional (PTPTN) bermula 1 hingga 31 Oktober lalu mencatatkan penerimaan deposit Simpan SSPN berjumlah RM175 juta atau 159 peratus.
PTPTN dalam satu kenyataan media berkata, jumlah itu melebihi berbanding sasaran awal sebanyak RM110 juta bagi BMS 2021 yang diadakan sempena Hari Tabungan Sedunia yang disambut pada 31 Oktober setiap tahun.
“Kejayaan yang dicatatkan jelas menunjukkan semakin ramai ibu bapa tahu kepentingan membuat tabungan dan perancangan kewangan bagi menjamin masa depan pendidikan tinggi anak-anak.
“Kekallah menjadi superhero sepanjang masa untuk anak-anak dengan membuat perancangan kewangan dari awal bagi memastikan anak-anak mendapat pendidikan yang sempurna,” kata kenyataan itu hari ini.
Menurut PTPTN, pendidikan memainkan peranan penting bukan sahaja sebagai satu laluan untuk melahirkan modal insan yang berguna, tetapi menyumbang kepada kemajuan dan pembangunan ekonomi negara.
Kata PTPTN, BMS 2021 diadakan di peringkat nasional dan negeri secara maya menerusi media sosial rasmi PTPTN dengan pelbagai program serta pertandingan turut berlangsung disertai ibu bapa dan anak-anak.

“Ini tahun keempat PTPTN menganjurkan BMS dan akan diteruskan setiap tahun bagi membuktikan komitmen PTPTN mempromosi dan menghebahkan maklumat mengenai produk Simpan SSPN kepada semua masyarakat di seluruh Malaysia.
“Ia selaras dengan matlamat dalam Teras Strategik Pertama, Pelan Strategik PTPTN 2021-2025 iaitu memupuk budaya menabung dalam kalangan ibu bapa di peringkat awal usia anak bagi tujuan pendidikan tinggi, sekali gus mengurangkan kebergantungan kepada pinjaman pendidikan,” kata PTPTN.
Tambah kenyataan itu, walaupun 2021 antara tahun mencabar dengan suasana ekonomi kurang memuaskan dan pelbagai tekanan diterima akibat penularan wabak Covid-19, namun masyarakat Malaysia masih menitik beratkan budaya menabung.
Justeru, kata kenyataan itu, pelaksanaan BMS antara pendekatan digunakan untuk membudayakan sikap menabung dengan mengadakan pelbagai inovasi seperti pelaksanaan program dan aktiviti yang terarah kepada tabungan supaya menjadi amalan dalam kehidupan masyarakat Malaysia. – K! ONLINE


Muhammad Firdaus jadi graduan sulung terima Tecno Huffaz
Oleh MOHD YUNUS YAKKUB

6 Disember 2021, 6:55 pm
SHAH ALAM – Seorang pemuda, Muhammad Firdaus Naim Yuswan @ Rizwan menjadi graduan sulung menerima Dual Certification Program Techno Huffaz Politeknik Malaysia dalam Konvokesyen Politeknik Sultan Salahuddin Abdul Aziz Shah (PSA) ke-22 hari ini.
Muhammad Firdaus, 22, menerima Diploma Pengajian Perniagaan yang disampaikan Datuk Bandar Majlis Bandaraya Shah Alam, Datuk Zamani Ahmad Mansor di samping Sijil Tahfiz Malaysia daripada Darul Quran, Jabatan Kemajuan Islam Malaysia (Jakim).
Program Techno Huffaz mula diperkenalkan pada sesi Jun 2017 dengan melibatkan pelajar Jabatan Perdagangan sebelum diperluaskan kepada para pelajar Jabatan Kejuruteraan Elektrik, Jabatan
Kejuruteraan Mekanikal dan Jabatan Kejuruteraan Awam.
Menurut Muhammad Firdaus, dia mengambil tahfiz ekoran kurang membaca al-Quran walaupun berlatar belakangkan sekolah agama sebelum ini.
“Memang mencabar kerana mengambil dua sijil dalam satu masa dalam tempoh pengajian selama tiga tahun.
“Pengalaman manis apabila dapat menghabiskan hafazan surah terakhir sebelum Maghrib pada 1 Ramadan, dua tahun lalu di PSA,” katanya dalam kenyataan hari ini.

Anak kedua daripada tiga beradik itu berharap lebih ramai golongan muda dan pelajar Islam berminat untuk membaca dan mendalami al-Quran-K!ONLINE


Bawa mayat rakan ‘bersiar-siar’ guna motosikal
Oleh KOSMO!

6 Disember 2021, 6:23 pm
Quito, Ecuador – Sekumpulan individu sanggup mengeluarkan mayat rakan mereka daripada keranda semata-mata untuk membawa jasad lelaki itu ‘menaiki’ motosikal buat kali terakhir.
Tindakan aneh itu tersebut dikatakan sebagai simbol ‘perpisahan terakhir’ yang biasa dilakukan di negara berkenaan.
Menurut laporan portal Daily Mail, mayat lelaki dikenali Erick Cedeno dikeluarkan dari keranda oleh sekumpulan rakannya semasa majlis pengebumian berlangsung di Portoviejo, wilayah Manabi.
Cedeno yang berusia 21 tahun dilaporkan meninggal dunia minggu lalu selepas ditembak oleh dua orang penyerang ketika mangsa dalam perjalanan untuk menghadiri satu majlis pengebumian.
Menerusi perkongsian gambar dan video, dapat dilihat mayat Cedeno dikeluarkan dari keranda dan kemudian diletakkan di belakang badan penunggang motosikal, manakala seorang lagi rakannya membonceng bagi memastikan mayatnya tidak terjatuh semasa motosikal bergerak.
“Kumpulan individu itu mendakwa bahawa mereka sudah mendapat kebenaran daripada ibu bapa Cedeno bagi melakukan penghormatan terakhir. Walau bagaimanapun, pihak berkuasa menyelar perbuatan itu sebagai aktiviti yang ‘menyimpang’,” menurut lapor berita Daily Mail.

Setakat ini siasatan berhubung kejadian itu belum dilakukan kerana upacara pengebumian Cedeno dianggap sebagai majlis persendirian. – K! ONLINE


Keputusan rayuan Najib bergantung pada permohonan barunya esok
Oleh NUZULSHAM SHAMSUDDIN

6 Disember 2021, 6:30 pm
PUTRAJAYA – Keputusan sama ada rayuan bekas Perdana Menteri, Datuk Seri Najib Razak akan berjalan seperti yang dijadualkan pada Rabu ini, bergantung kepada permohonan terbaharunya akan didengar esok.
Permohonan terbaharu itu adalah bagi Najib untuk memasukkan bukti dan keterangan baharu antaranya membabitkan penglibatan bekas Gabenor Bank Negara, Tan Sri Zeti Akhtar yang dikatakan bersekongkol dengan Jho Low atau Low Taek Jho.
Justeru esok panel tiga hakim yang diketuai Datuk Abdul Karim Abdul Jalil, bersama Datuk Has Zanah Mehat dan Datuk Vazeer Alam Mydin Meera akan mendengar dan membuat keputusan berhubung permohonan barunya.
Selain itu, Najib turut memohon Mahkamah Rayuan mendapatkan keterangan lisan viva (viva voce) daripada bekas Ketua Pengarah Suruhanjaya Pencegahan Rasuah Malaysia (SPRM), Datuk Seri Azam Baki, pegawai penyiasat SPRM, Rosli Hussein dan keterangan saksi lain atau apa-apa keterangan tambahan lanjut berkaitan dengan dakwaan penglibatan Zeti dan keluarganya.
Sekiranya permohonan itu diterima maka Mahkamah Rayuan akan mendengar bukti dan keterangan baharu itu sebelum keputusan dibuat.
Jika permohonan itu ditolak, keputusan pada 8 Disember itu masih berkemungkinan ditangguhkan sekiranya pasukan pembelaan Najib ingin mengemukakan rayuan.

Sebelum ini, Mahkamah Rayuan telah menetapkan 8 Disember ini (Rabu) bagi keputusan rayuan Najib untuk mengetepikan sabitan dan hukuman penjara 12 tahun dan denda RM210 juta membabitkan kes dana syarikat SRC International berjumlah RM42 juta.-K! ONLINE


Artis seni wanita jual NFT telur sendiri
Oleh KOSMO!

6 Disember 2021, 6:30 pm
MIAMI, FLORIDA – Seorang artis seni secara kontroversi dilaporkan menjual sel telurnya (ovum) dalam bentuk ‘token digital tidak boleh ditiru atau ditukar ganti’ (NFT), lapor laman berita pagesix.com.
Artis seni berkenaan, Narine Arakelian, 42, berkata,  karya NFT pertamanya adalah sekeping lukisan berjudul Live bersama kontrak yang menjanjikan telurnya (ovum) kepada pembeli. Dia menjual lukisan itu ketika menyertai satu pameran seni di Miami, Florida.
Narine berharap agar pembeli NFTnya akan memperoleh zuriat menggunakan sel telurnya terutama bagi pasangan menghadapi masalah untuk hamil.
‘’Saya sangat gembira jika seorang kanak-kanak dilahirkan melalui karya seni saya,’’ kata ibu kepada seorang anak lelaki berusia 21 tahun itu.
‘’Memberikan hadiah seni dan kehidupan adalah satu kreativiti yang indah. Semua karya seni saya adalah anak saya,’’ jelasnya.
Narine merupakan artis Armenia kelahiran Siberia yang berkarya di Los Angeles dan Moscow.

Karya beliau menggabungkan seni visual dan persembahan menggunakan teknologi digital baharu dan memberi tumpuan kepada isu sosial, budaya dan politik seperti stereotaip identiti jantina dan wanita. – Agensi


Moha Biotech perkenal Program Usahawan Berani Berniaga
Oleh KOSMO!

6 Disember 2021, 6:00 pm
JOHOR BAHRU – Sejak pandemik Covid-19 membadai dunia termasuk Malaysia, peniaga dan usahawan dilihat paling terkesan apabila operasi perniagaan yang diusahakan terjejas teruk sekali gus mengganggu gugat kesinambungan ekonomi.
Dalam tempoh tersebut, tentunya pelbagai usaha telah dilakukan pengusaha perniagaan untuk terus bertahan dalam memastikan rantaian ekonomi dapat diteruskan.
Tidak ketinggalan, syarikat pengeluar produk kosmetik bumiputera terkenal, Moha Biotech Manufacturing Sdn. Bhd., turut mengambil inisiatif menawarkan pakej-pakej produk jenama sendiri bagi membantu para usahawan daripada pelbagai latar belakang di luar sana.
Seiring dengan pelancaran Program Usahawan Berani Berniaga yang dilancarkan Moha Biotech sejak Januari lalu, lebih daripada 10 produk berjaya diperkenal dan dipromosikan.
Pengarah Eksekutif Moha Biotech, Md. Khalid Mohammad berkata, program tersebut telah berjaya menarik penyertaan dan penglibatan yang tidak disangka-sangka hanya dalam masa singkat.
“Moha Biotech telah membuka peluang kepada usahawan untuk tampil berani menjadi pengasas produk dan memberikan peluang besar kepada seramai 1,647 usahawan baru dan lama yang menyertai program ini.

“Tidak setakat itu, sepanjang program ini berlangsung, usahawan yang berminat diberi panduan lengkap berkenaan dunia pemasaran masa kini daripada mentor-mentor usahawan syarikat terlibat,” katanya.
Md. Khalid berkata demikian pada majlis perasmian kilang Moha Biotech Sdn. Bhd. di Kulai di sini baru-baru ini.
Tambahnya, inisiatif tersebut turut menyaksikan lima usahawan daripada syarikat-syarikat kecantikan ternama hadir memberikan sokongan serta maklum balas tentang manfaat program tersebut.
Turut hadir Pengarah Eksekutif Perbadanan Usahawan Johor merangkap Pengurus Jabatan Pembangunan Usahawan, Nurul Hayat Ab Jalal dan Pengasas Moha Biotech, Yaya Mohammad. – K! ONLINE


Penganjur, pengunjung parti liar dikompaun RM1.56 juta
6 Disember 2021, 5:57 pm
KUALA LUMPUR – Polis mengeluarkan kompaun sebanyak RM1.56 juta ke atas penganjur dan 303 pengunjung parti liar di sebuah kelab persendirian terkemuka di Bukit Kiara, di sini malam tadi.
Ketua Polis Daerah Brickfields, Asisten Komisioner Amihizam Abdul Shukor berkata, pihaknya mengenakan kompaun kepada penganjur sebanyak RM50,000.
“Seramai 87 pengunjung warga tempatan dikompaun RM435,000 manakala 216 pengunjung warga asing pula berjumlah RM1,090,000.
“Kita keluarkan kompaun selepas kesemua mereka didapati menjalankan aktiviti yang bertentangan dengan penetapan Majlis Keselamatan Negara (MKN),” ujarnya dalam kenyataan hari ini.
Menurutnya, siasatan dijalankan mengikut Peraturan 17, Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (No.2) 2021 serta Seksyen 32 Akta Eksais 1976.
Jelas beliau, hasil saringan ujian air kencing yang dijalankan mendapati 23 warga tempatan iaitu sembilan lelaki dan 14 wanita serta empat lelaki warga asing didapati positif dadah dan ditahan mengikut Seksyen 15(1)(a) Akta Dadah Berbahaya 1952.

“Semua 216 warga asing itu turut ditahan untuk siasatan lanjut mengikut Seksyen 4 Akta Hiburan, Seksyen 22(b) Akta 342 dan Seksyen 6(1) Akta Imigresen 1959,” ujarnya.
Terdahulu, seramai 216 individu ditahan ketika sedang leka berparti di sebuah kelab persendirian terkemuka di Bukit Kiara, di sini malam tadi.
Dalam serbuan pada pukul 10.30 malam itu, setiap individu dikenakan bayaran sebanyak RM60 untuk menyertai parti liar tersebut sebelum dijemput menerusi aplikasi media sosial selain disediakan menyediakan minuman keras dan makanan ringan. – K! ONLINE


Golf Tourism Johor kutip dana RM1.12 juta
Oleh MOHAMAD FAIZAL HASHIM

6 Disember 2021, 6:06 pm
JOHOR BAHRU – Persatuan Pelancongan Golf Johor (JGTA) berjaya mengutip RM1.12 juta dari Penganjuran Pertandingan Golf Tourism Johor bagi merebut Piala Tunku Panglima Johor di The Els Club Desaru Coast, Kota Tinggi, 27 November lalu.
Kutipan dana tersebut yang diperolehi hasil sumbangan rakan penaja, wang tajaan serta hasil jualan menerusi aktiviti bidaan diserahkan kepada Yayasan Kanser Tunku Laksamana Johor.
Presiden JGTA, Mohd. Jamal Salleh berkata, pertandingan berprestij yang memasuki tahun keempat penganjurannya itu disertai oleh seramai 166 pemain golf termasuk dari United Kingdom, Belgium, Japan, Korea dan Indonesia.
Beliau berkata, kejohanan terbesar anjuran persatuan tersebut mendapat sokongan oleh Tourism Johor and Tourism Malaysia.
“Pertandingan Golf Tourism Johor bagi merebut Piala Tunku Panglima Johor terus berkembang saban tahun hingga mendapat penglibatan luar biasa daripada penglibatan pemain golf termasuk dari luar negara.
“Oleh jumlah peserta terlibat terlalu ramai, pertandingan tahun ini diadakan di dua padang berbeza iaitu Ocean Course membabitkan 58 peserta manakala 108 peserta lagi bersaing di Valley Course.

“Pertandingan itu turut mencipta sejarahnya tersendiri setelah Sultan Johor, Sultan Ibrahim Sultan Iskandar berkenaan hadir ke Majlis santapan Diraja dan Majlis penyampaian hadiah,” katanya dalam kenyataan hari ini.-K! ONLINE